جیهاد محەمەد : ترید أرنب خذ أرنب ، ترید غزال خذ أرنب . – WTARIKURD\nئەمە قسە و وتەی یەکەم و کۆتای پارتییە !. پارتی بەم زمانە فێڵاوییە و هەندێک جاریش بە ئاشکرا و بێ سڵەمینەوە لە سەر زاری مامۆستا ئیمینکی وتەبێژەکەیانەوە و ، هەندێک لە سەرکردەکانییانەوە ، ئەم ( بەزەیی و میهرەبانییە ) دەنوێنن بەرامبەر بە حیزبە سیاسییەکانی کوردستان و ئۆپۆزسوێن و هەموو دەنگە ناڕازییەکان ، تا کەس گلەیی نەکات لە دوا رۆژدا و نەڵێت کوا بەشمان ؟! ئەوەتا بە ئاشکرا دەڵێن ، فەرموون ، کەروێشکتان دەوێت ؟، ئەوە کەروێشک . ئاسکیشتان دەوێت ؟ ئەوە کەروێشک . گلەەیی نەکەن و ، پێمان نەڵێن دیموکراتییەت نییە لە کوردستاندا !. ئەوەتا خۆتان بیستتان ، جەنابی سەرۆک ڕایگەیاند ئەم دیموکراتییەتەی پارتی و سەرۆک کە هەموو دنیا پێی سەرسامە گەڕانەوەی نییە ، چوونکە پارتی ڕێز لە میللەت دەگرێت و ئەگەر ئێوە بەو کەروێشکە ڕازی نەبن کە خوا و ئێمە بۆمان بڕیونەتەوە ، ئەوە ئێمە ڕیگەیەکی تر دەگرینەبەر !\nمامۆستا ئیمنکی ، ئەمجارەش ڕایگەیاندەوە و ، تۆپەکەی هەڵدایەوە ناو گۆڕەپانی حیزبە سیاسییەکان و ئۆپۆزسوێن و یەکێتی هاوپەیمانەکەشی ، تا باش بزانن کە شکاندنی ڕای پارتی و درێژنەکردنەوەی ولایەتی سەرۆکەکەیان بۆ جاری سێیەم ، گوناحێکی گەورەیە و ، ئەوە مەحاڵە لای پارتی قبوڵ بکرێت !.\nئەم بێمنەتیی و هەرشەیەیی مامۆستا ئیمنکی بە ناوی پارتییەوە ، هەموو لێدوان و قسە و هەوڵ و خەباتی هەموو خەڵکی کوردستان و حیزبە سیاسییەکان بۆ سەروەریی یاسا و فەراهەمکردنی دیموکراتیی و هەڵبژرادنێکی بێخەوش و دوور لە ساختەکاریی خستەوە ژێر پرسیارەوە!، ئەم قسەیە ئەوەمان بۆ پشتڕاستدەکاتەوە کە سەرۆکی پارتی کاتی خۆی کە وتی : ئێمە بە خوێن هاتووین و بە خوێنیش دەڕۆین! بەردەوامە لەسەر قسەی خۆی . ئەم قسەیە پشتڕاستکردنەوەی ڕای هەموو ئەو چاودێرە سیاسییانەیە کە لە مینتاڵیتی ئەم پارتە و سەرۆکایەتییەکەیان وا تێگەیشوتن ، کە یان دەبێت ئەمان سەرۆک بن یان کاولکارییەک دروستدەکەن !.\nدەبێت ئەو ڕێگەیە کام ڕێگە بێت کە مامۆستا ئیمنکی بە هەرشەوە دەڵێت ، دەیگرینە بەر؟!. دەبێت لەمەودوا هەموومان دەستەودۆعا بوەستین و بپارێینەوە کە ئەو ڕێگەیە ، ڕێگەی شەر و پەلاماردان و براکوژی نەبێت . ئاخر پیسترین و ناشیرینترین شتێک کە کرابێت لە نێوان حیزبە سیاسییەکاندا شەڕە ناوخۆییەکان بووە . خوێنڕشتنی خەڵکی ستەمدیدەی کوردستان بووە . خراپترین بیرکردنەو ، بیرکردنەوەیە لە شەر و پەلاماردان و خوێنڕشتن . پارتی ، باش ئەوە دەزانێت کە شەر ئەوەندە نەخوازراوە کە رەنگە خەڵکی بۆ خۆپاراستن لەو شەڕە نەگریسە بڵێن ، پارتی چیی دەوێت با بیکات و بیبات و داگیرییبکات و بەس شەرێک نەخولقێنن ، بەس ئەمجارەش ماڵمان وێران نەکەنەوە ، کوڕە گەنجەکانمان نەکوژرێن و کچە سەربەرزەکانمان ئەتک نەکرێن . جارێکیتر نبینەوە بە جێگەی گاڵتە و پێکەنینی دووژمن و ناحەزانی ئەم گەلە ستەمدیدەیە ، جارێکتری جەرگی دایکەکان هەڵنەقرچێننەوە ، جارێکیتر ئەوەندەی تر سەر و ڕیشی باوکەکان سپی نەکەن و فرمێسک لە چاوە کزەکانییان نەهێنن . جارێکیتر پۆشاکی ڕەش هەڵنەکێشنەوە لەبەری هەزاران خوشکی برا کوژرا و باوک کوژراو ، جارێکیتر خەڵکی دەڤەری زەرد و دەڤەری سەوز ئاوارە نەکرێنەوە . جارێکیتر بە سەدان گەنج لە ترسی شەری براکوژی ئاوارە و سەرگەردانی ئەم وڵات و ئەو وڵات نەبنەوە . جارێکیتر پێمان نەڵێنەوە، ئەم گەلە خۆ خۆرن ، ناتوانن خۆیان رێکبخەن، خوێڕێژ و شەڕەنگێزن .\nمن ڕام وایە ، ئەو ڕایەی کە دژ بە شەڕە ، ڕایەکی یەجگار مرۆییانەیە . پێویستە ڕێزیی لێبگیرێت ، پێویستە بە جۆرێک بەرجەستەبکرێت کە بکرێت بە پرۆژەیەکی مرۆییانەی پێشکەوتنخوازیی و ئاشتەواتیی ناو کۆمەڵگادا . کەچی بە داخەوە ، پارتی کاری لەسەر دەکات و دەیکات بە زەخیررەیەک بۆ دەستکەوەتی سیاسیی خۆی ، وەک ترسێک لە دڵی خەڵکییدا چاویلێدەکات و بەکاریی دەهێنیت بۆ بەرژەوەندییەکانی خۆی . بەڵام حەق وایە پارتی و سەرکردایەتییەکەی ئەوە باشبزانن ، ئەمڕۆ خەڵكانێکی زۆر هوشیار هەیە لە کوردستاندا ، کە چارەنووسی میللەتێک ڕادەستی ئەو جۆرە هەرەشانە ناکەن و خۆشیان دەپارێزن لە شەر و برا کوژی ، خەڵکی هوشیار نە شەڕ دەکات ، نە خۆشی ڕادەستی هەرشە نالۆژییک و نامرۆییەکان دەکات .\nخەڵک ئەمڕۆ ڕازینییە لەسەر ئەم پرسانە :\n• ڕازینییە بە نایاسایی کاندیدکردنەوەی سەرۆکی هەرێم .\n• ڕازینییە بە نەگەڕانەوەی دەستور بۆ پەرلەمان و هەموارنەکردنەوەی .\n• ڕازینییە دەستور بە جۆرێک تێپەرێنرێت کە سەرۆکایەتیی هەتا هەتایە بۆ مەسعود بارزانی بێت … خەڵک لەسەر هەموو ئەمانە ناڕازییە و ئامادەش نییە خوێنی دۆست و ئەندامێکی پارتی یا هەرچ کەسێکی تر بڕژێنرێ ت. ئامادە نییە لەسەر بنەمای ڕق و کینە و یەکتریی سڕیینەوە ململانێکان یەکالییبکاتەوە . ئیتر نازانم ئەم لۆژیکە سەردەمیانەیەیی خەڵک بە لۆژیکی هەڕەشەوگوڕەشە بۆ وەڵام بدرێتەوە!.\nئەگەر پارتی شەڕی دەوێت ، بۆمان هەیە بپرسین ، شەر لەگەڵ کێ ؟! لەگەڵ خەڵکێکی ستەمدیدەی سڤیل و هوشیاری وا کە دەخوازێت هەموو ئەم پێوەندییانە بە یاسا و رێسایەکی سەردەمییانە و دیموکراتییانە سنوری بۆ دابنرێت و رێکبخرێت :ـ\n• پێوەندییەکانی هەموو حیزبەکان لەگەڵ یەکتری .\n• پێوەندی حیزبەکان بە حکومەتەوە .\n• پێوەندی حیزبەکان بە خەڵکەوە .\n• پێوەندی حکومەت بە خەڵکەوە .\n• پێوەندی دەسەڵاتەکانی یاسایی و جێبەجێکاریی و دادوەریی و دەسەلاتی چوارەم(ڕاگەیاندن) لەگەڵ یەکترییدا … هتد .\n• سیستەمێکی حکومڕانیی سەردەمییانەی داڕێژراو بە فەلسەفەیەکی دیموکراتی کە ئازادییە مرۆیی و ئابووریی و سیاسیی و فەرهەنگییەکان بووبیت بە پایەگەلێکی چەسپییو بۆی. وەک :ـ ئازادی ڕادەبڕین، ئازادی لە هەڵبژاردندا، ئازادی دەنگدان بۆ هەموو کەس ، ئازادی تاکگەرایی و چوونە دەرەوەی تاک لە ژێر کولتووری ترادسوێنە ڕزییوەکاندا ، ئازادی دین و ئاینزایی و باوەڕەکان ، ئازادی حیزبایەتیکردن و سیاسەتکردن، ئازادی بازرگانیکردن و کارکردن و هەڵبژاردنی ڕێگەی ژیان، ئازادی ژن و ، جیانەکردنەوەی لە پیاو، لەسەر بنەمای پیاوسالاریی و باوک سالاریی و یاسا ئاسمانیی و دینیی و کولتوورە بەسەرچووەکان ، ئازادی خوێند و هەڵبژاردنی جۆری خوێندن ، ئازادی ڕاگەیاندن و قۆرخنەکردنی لە ژێر سێبەری حیزبایەتییدا، ئازادی زانیاریی وەرگرتن و ڕوونی لە کاریی حکومیی و کارگێڕییدا، بە تایبەتی ئازادی پێدان و وەرگرتنی زانیارییەکان بۆ رۆژانمەنووسان و ڕاگەیاندنەکان کارێکی پیویستە، ئازادی ڕۆژنامە نووسان و ڕاگەیاندنکاریی و رۆژنامەگەریی و، رێنەگرتنلێییان لە ڕووماڵکردنی هەرچ ڕووداو و کۆڕ و کۆبوونەوەیەکی سیاسیی و کۆمەڵایەتیی و فەرهەنگییدا. ئازادی ڕەخنەگرتن و قسەکردن لەسەر هەرچ ناهەمواریی و نایاساییەک بە خوێندنەوەی تایەبەتی ڕەخنەگر و قسەکەر، ئازادی کۆڕ و کۆبوونەوەکان و خۆ ڕیکخستن و خۆپیشاندان و مانگرتن و لێدوان، ئازادی ڕێکخراوەکانی کۆمەڵگای شارستانیی و مرۆیی کە ڕووخسارێکی جوانی هەرچ کۆمەڵگایەکە لە کۆمەڵگا شارستانییەکان .\nلە لایەکیتر خەڵکی دەخوازێت :\n• سیستەمێکی پەروەردەیی و پێداگۆگیی هاوچەرخی و دیموکراتیی هەبێت .\n• سیستەمێکی تەندروستیی زانستییانە و مرۆڤدۆستانەی هەبێت. ئەم دوو بوارەی ژیان بنەمایەکی ستراتیژیی هاوچەرخە بۆ درووستکردنی کۆمەڵگایەکی شارستانیی و عەقڵکراوە و تەندرووست لە زۆر ڕووەوە .\n• سیستەمێکی ئابووریی دادپەروەرانە و بەرهەمهێنەری گەشەسەندووی هەبێت،کە ژیانێکی ئاسودە بۆ تاکەکانی کۆمەڵگا مسۆگەربکات .\n• سیستەمێکی عاقلانیی و مەعریفییانەی بەرجەستەکراو لە زنکۆکاندا هەبێت، تا زەوینەی داهێنان و توانا گەورەکانی تاکەکان خۆشبکرێت و کار ئاسانییان بۆ بکرێت .\n• سیستەمی دیبلۆماسیی لەگەڵ حکومەت و میللەتانی دنیادا لەسەر بنەمایەک هەڵنرابێت کە بەرژەوەندی خەڵکی گشتیی و چوونە پێشەوە بەرهەمبهێنێت، نەک لەسەر بنەمای پێگەی خێل و بنەماڵە و ئەم حیزب و ئەو حیزب .\n• سیستەمی شکۆمەندیی و ڕێزی مرۆڤەکان لە ئاستێکی بەرزدا بەرێوەبچێت .\n• پێوەندییە کۆمەڵایەتییەکان و ململانێ چینایەتییەکان رێکبخرێت .\n• سیستەمیی دادپەروەیی و دادوەریی وا هەبێت کە هاوڵاتی وەک هاوڵاتیی بخوێنێتەوە و کەس لە پلەی (هاوڵاتی) بەرزتر نەبێت لە بەرامبەر یاسادا و، لە هیچ بوارێک لە بوارەکانی ژیاندا، جگە لە پلەی شارەزایی و تایبەتمەندێتیی کە لە جێگەی شییاوی خۆیاندا دانبرێن و سوودییان لێوەربگیریت .\n• سیستەمی ئاسایشیی نەتەوەیی سەربەخۆبێت و سەر و ماڵی خەڵکی بپارێزێت لە کارەسات و تاوانەکانی ناوخۆیی و، وڵاتپارێز و میللەت پارێزبێت لە تاوان و هەڕەشە و ترسە دەرەکییەکان .\n• سیستەمێکی بیرکەرەوەی سیاسییانەی عاقڵانە لە تێپەڕاندنی ئەم قۆناغە ناهەموارەی هەموو گەلی کورد لە هەر چوار پارچەکەی کوردستاندا، لە سەر بنەمای پێکەوە ژیان و سەپاندنی مافی دیارییکردنی چارەنووسی هەرچ گەل و نەتەوەیەک . کە لە ڕاستییدا لەبارتریین و باشتریین زەوینەی بۆ سازبووە ، بۆیە پێویستە بیرکردنەوەی سیاسیی کوردیش لەو ئاستەدابێت تا ئەم دەرفەتە زێڕینە لە دەستنەدرێت .\nمن ڕام وایە، کە پارتی بە تایبەتیی و گەلی کورد بە گشتی، زیانێکی گەورە دەکات لەو چاو سورکردنەوە و هەڕەشەوگوڕەشانە، لەو خۆ سەپاندن و، هەوڵدانانەی کە پارتی دەیدات، بۆ کاندیدکردنەوەی سەرۆکی هەرێم بۆ جاری سێییەم بە زۆر و لە دەرەوەی یاسا. باشتریین ڕێگە بۆ چارەسەرکردنی کێشەکان کە بەرژەوەندی گەل و نەتەوە و هەموو حیزبە سیاسییەکان و پارتیشی تێدایە، ئەوەیە کە هەموومان بگەڕێنەوە بۆ لۆژیکی هەڵبژاردنێکی بێخەوش و دوور لە ساختەکاریی ، بۆ پەیوەستبوون بە یاساوە، بۆ دیموکراتییەت ، بۆ ڕێزگرتن لە ڕای هەموو حیزبەکان و رێکەوتنی سیاسییانە لە کاتی جیاوازییاندا لەسەر بنەمای بەرژەوەندیی گشتیی میللەت ، دوا جار بۆ بە هەند وەرگرتنیی هەموو ئەو ناڕەزایەتییانەی کە لای ئۆپۆزسوێن و خەڵکی گشتییەوە دروستبووە لەسەر ئەم عەقڵییەت و سیستەمی بەرێوەبردنەی ئێستای کوردستان .\nنەرویج – ٦/٥/٢٠١٣\n1,140 جار بینــراوە لەڕەهێڵپۆست


پشتیوان جەمال: برسێتی میللەت و ئایندەی دەسەڵات. – WTARIKURD\nزۆرینەی شۆڕشە جیھانیەکان لەدایک بووی سەردەمێکی برسێتین. برسێتی لەئەنجامی فسادی دارایی و بە فیڕۆدانی داھاتی وڵات، لەلایەن دەسەڵاتداران و دەست و پێوەندەکانیان دێتە دی و ئەگەرچی میللەت مەینەت دەکات، بەڵام سەرەنجامیکی تراژیدی بۆ دەسەڵات بەرھەم دێنێ.\nئەگەرچی دەسەڵاتداران بێباکن لە برسیکردنی گەلەکانیان و، بە گاڵتەجاریەوە لەژیان و قوتی میللەتەکانیان دەڕوانن، بەڵام دواجار گوێنەگرتن لە خەڵک، بۆ ئەوان دە بێت بەتراژیدیا و نغڕۆ بوون، لە ژێر تەوژمی ڕقی جەماوەری چەوساوەدا بەچۆکدادێن.\nشۆڕشی گەورەی فەڕەنسا ساڵی 1789 لەسەرەتادا “نان”بوو. بەو شێوەیە پاشای فەڕەنسا و دارودەستەکەی و ھەڵوێست و دڵڕەقیان بەرامبەر بە خەڵکی برسی و ھەژاری فەڕەنسا و لێدوانە گاڵتەجارەکانی ھەندێ لە دەست و پێوەندەکانی پاشا رقێکیان دروستکرد. دواجار خەڵک بە کەمتر لە لێکردنەوەی سەری پاشا ڕازی نەبون. بەهاری عەرەبی ساڵی 2011 دەرئەنجامەکەی ئێستای هەرچۆنێک بوبێت، بەڵام نمونەیەکی زیندووە، بینیمان سەرکردەکانی مسرو، تونس و،لیبیا و… هتد. لەئەنجامی نادادی و گەندەڵی و برسی کردن، میللەت کۆتایی بەدەسەڵاتەکانیان هێنا.\nقەیرانە داراییەکان دەستکراو بن یانا، کە برسێتی بەدوای خۆیاندا دەھێنن، دەبنە ھۆی ڕوخان و لەناوچونی حکومەتە بێباکەکان. لە هەرێمی کوردستاندا نۆ کابینەیە قەیران بەقەیران دەسپێرێت، لەم کابینانەدا زۆرترین دەسەڵاتی دارایی و، ئەمنی و، سیاسی و، یاسایی، لای پارتی دیموکراتی کوردستان بووە. هیچ بڕیارێک بەبێ ئارەزوی ئەوان جێبەجێ نەکراوە. هەرێمێک، ژمارەکەی تائێستاش ناگات بەشەش ملیۆن، سەرباری هەبوونی نەوت و داهاتی ناوخۆ، دەروازەسنوریەکان، بەشەبوجەی بەغدا، بەڵام خەڵککەی بەدەست سیاسەتی ئەوانەوە، هەمیشە لەدۆخێکی سەختی ئابوریدا ژیاوە، وەک بڵێی”ماکیافیلی کتبێی میر”ی بۆئەوان نوسی بێت!.\nلەئێستادا کە فەرمانبەران پێیان ناوەتە مانگی 5- 2020، کەچی هێشتان موچەی ساڵی 2019 ماوە وەری بگرێت، کەچی کۆتاکۆبونەوەی سەرۆکی حکومەت دەڵێت: ناکرێ فەرمانبەر ڕەچاوی ئەم قەیرانە نەکات و بەکەم کردنەوەی موچەڕازیی نەبێت. ھەندێک لێدوانی گاڵتەجاڕ دەبیستین، کە بە بەراورد بەم سەردەمە پێشکەوتووە، لیدوانەکان لە ھی “ماری ئەنتوانت” گاڵتەجاڕترن کاتێک خەڵکەکەی وتیان نانمان نیەو برسیمانە وتی پسکویت بخۆن۰ لەکاتێکدا دەیان و سەدان ملیۆن دۆلاری دزیکردن بەتاڵان بردنی ئەم حکومەتە ئاشکرابووە، کە بەناو ونیشانی جۆراو جۆرەوە شەرعاندن و یاساییان کردووە بردویانە بۆدەرەوەی هەرێم، کەچی ئێستا لەژێر پاساوی هەبوونی ڤایرۆزی کۆڕۆنا کەسابەت و بازاڕیان سانسۆرکردووە، دوو مانگ یەک موچەبەڕەوای هاوڵاتی نابینین.\nئێستا کە موچەخۆر هاتۆتە سەرشەقام داوای مافی ڕەوای خۆی دەکات، بەپاساوی دەست لەپشت بون وتۆمەتی تردەزگیردەکرێن ڕاپێچی زیندان دەکرێت، وەک ئەوەی خەڵک ئاگادار نەبیت ئەوان چ حەشرێک بەداھاتی گشتی دەکەن.\nبەڵام ئەمانە بۆ خەلک ڕوونن. بەلای منەوە لەکاتێکدا ئەوان خەریکی ڕازاندنەوەو خۆش ڕابواردنن. کۆمیدیترن شتی ئەم دەسەڵاتە ئەوەیە، کە ئەم خەڵکەلەبرسان هاتۆتە سەرشەقام و موچەی نیه، تۆمەتباردەکرێن بەدەستی لایەنێکی تر لەپشت ئەم خۆپیشاندانەوە، لەکاتێکدا قەیرانیکی دەستکردیان بۆمیللەت خولقاندوەو، ھەرخۆیان لە سەرھەڵدانی بەرپرسن و، ھەر خۆیان بەردەوامی پێدە دەن. بەلام تا سینارۆی خراپی ئەوان گەورەتربیت ڕقی خەڵکیش گەورەتر دەبێت. ئەنجامیش لە چارەنووسی پاشا ژێرکەتووەکان باشتر نابێت.


لەگەڵ ڕووداوەکاندا: ئیسلامی سیاسی پاش هێرشە تێرۆرکارییەکانی 11 ی سەپتێمبەر\nی مانگی نۆ ١٠, ٢٠١٥\nڕۆژی یازدەی سەپتێمبەری ساڵی 2001 ژمارەیەک هێرش کرانە سەر وڵاتە یەکگرتووەکانی ئەمریکا، نەک هەر ئەم وڵاتەی هەژاند بەڵکو جیهانیشی توشی شۆکێکی گەورە کرد.\nئا لەو ڕۆژەدا تێرۆریستەکانی ئەلقاعیدە چوار فڕۆکەیان ڕفاند، دووانیان خۆیان کێشا بە باڵەخانەکانی نێوەندی بازرگانی جیهانیدا و یەکێکیشیان خۆی کێشا بە (پەنتاگۆن) وەزارەتی بەرگری ئەمریکا و چوارەمیشیان پێدەچێت هەوڵی هێرشکردنە سەر کۆنگرێس یان کۆشکی سپی هەبووبێت، بەڵام لە ستانی پێنسلڤانیا دەکەوێتە خوارەوە.\n14 ساڵ به‌سه‌ر هێرشه تێرۆرکارییه‌کانی یازده‌ی سه‌پتێمبه‌ردا ڕه‌ت ده‌بێت\nله پاش ئه‌م هێرشانه توندڕه‌ویی ئیسلامی نه‌ک هه‌ر کۆتایی پێ نه‌هات به‌ڵکو له شێواز و فۆرمی جیاوازدا هێزی تێرۆرکاریی خۆی نیشان ده‌دات.\nدکتۆر ئه‌حمه‌دی مه‌لا\nدکتۆر ئەحمەدی مەلا، نوسەر و لێکۆڵەر\nلە پاش بڕیارکەی سەرۆک جۆرج دەبلیو بوش بۆ ڕوخاندنی ڕژێمی تاڵیبانەکان لە ئەفغانستان، توانرا تا ئەندازەیەک جموجۆڵەکانی ئەم ڕێکخراوەی ئوسامە بن لادن سنوردار بکرێت. هاوپەویمانانی بە سەرکردایەتی وڵاتە یەکگرتووەکانی ئەمریکا گورزی گورچک بڕیان لە ئەلقاعیدە دا. دە ساڵ پاش ئەم هێرشانە و لە سەرەتای ڕۆژی 2 ی مانگی 5 ی ساڵی 2011 هێزێکی تایبەتی ئەمریکا توانییان بن لادن لە ماڵەکەی خۆیدا لە پاکستان بکوژن.\nکوشتنی ئوسامە بن لادن و سنوردارکردنی جموجۆڵەکانی ئەلقاعیدە نەبوونە مایەی ڕەواندنەوەی مەترسیەکانی توندڕەوانی ئیسلامی بۆسەر ئاسایشی جیهان. لە یازدەی سێپتەمبەرەوە ژمارەیەک ڕێکخراوی تێرۆریستی تر دروستبوون یانی هاوشێوەی ئەلقاعیدە بوون و یانیش خۆیان بە بەشێک لەو ڕێکخراوە زانیوە.\nئیسلامی سیاسی له فۆرمه‌کانی وه‌ک (ئه‌لقاعیده و تاڵیبان و له‌شکری تیبه و ئه‌لشه‌باب و جه‌ماعه ئیسلامیه و بۆکۆ حه‌رام و ده‌وڵه‌تی ئیسلامی و هتد) بۆته مه‌ترسی بۆسه‌ر ئاسایشی تاک و کۆمه‌ڵگاکانیش.\nئایا هێشتاش مه‌ترسی هه‌یه بۆ ڕوودانه‌وه‌ی یازده‌ی سه‌پتێمبه‌رێکی دیکه؟\nئایا پاساوه‌کان بۆ هه‌بوونی ئیسلامی سیاسی به توندڕه‌و و میانڕه‌ویه‌وه له جێی خۆیدان؟\nئایا ئیسلامی سیاسی ده‌توانێت ببێته ئه‌ڵته‌رناتیڤێک بۆ دیموکراسی و بره‌و به کۆمه‌ڵگای سیڤیل بدات؟\nچۆن ده‌توانرێت ئه‌و مه‌ترسیانه بنه‌بڕ بکرێن یان هه‌ر هیچ نه‌بێت که‌م بکرێنه‌وه؟\nئایا ئیسلامی میانڕه‌و ده‌توانێت له ڕووی هزریه‌وه ببێته ڕێگر له‌به‌رده‌م دیارده توندڕه‌وییه‌کاندا؟\n(دکتۆر ئه‌حمه‌دی مه‌لا) نوسه‌ر و لێکۆڵه‌ر له به‌رنامه‌ی له‌گه‌ڵ ڕووداوه‌کاندا وه‌ڵامی ئه‌م پرسیارانه و پرسیار و سه‌رنجه‌کانی ئێوه‌ی ئازیزیش ده‌داته‌وه:\nبەرنامەی لەگەڵ ڕووداوەکاندا


نوێنەری ورمێ لە مەجلیسی ئێران ئیدعا دەکات کە هیچ کۆڵبەرێک کوژرا و بریندار نەبووە\n14:43 - 19 خاکەلێوه 2719\nئاژانسی کوردپا: نوێنەری ورمێ لە مەجلیس، تەقە کردن لە کۆڵبەرانی کوردی، لە لایەن هێزە ئینتزامییەکان و سپای پاسدارانەوە، ڕەت کردووە.\nنادر قازی‌پوور، نوێنەری شاری ورمێ لە مەجلیس لە وتووژێکدا لەگەڵ \_"باشگای هەواڵنێرانی جەوان\_" ڕایگەیاندووە: \_"هیچ کەسێک لە سنوورەکان لە کاتی کۆڵبەری، کوژرا و یان برینداران نەبووه\_".\nناوبراو هەروەها دەڵێت: \_"هێندێک لە نوێنەرانی خۆفرۆش لە مەجلیس، هێزە سنوورەپارێزەکان، سپای پاسداران و هێزە ئینتزامییەکان بە بکوژی (قاتل) کۆڵبەران، ناوزەد دەکەن\_".\nقازی‌پوور ئیدعا دەکات کە بۆ کاری کۆڵبەری، \_"دەوڵەت و نیزام شوێنی تایبەت و کاتژمێری دیاری کراوی دیاری کردووە، کە هەتا ئەمڕۆ هیچ کەسێک لە سنوورە فەرمییەکانی کۆڵبەری کوژرا و یان بریندار نەبوون\_".\nبە وتەی ئەو نوێنەری مەجلیسە، \_"کەسانی دژە شۆڕش و قاچاخچییە چەکدارەکان، کە لە شوێنە نافەرمییەکان، هاتوچۆ دەکەن، لە لایەن فەرماندەی قەرارگای حەمزەی سەیدولشوهەدا سزا دەدرێن\_".\nلێدوانەکانی قازی‌پوور، نوێنەری مەجلیس لە کاتێکدایە کە بە پشتبەستن بە ئاماری تۆمار کراو لە ناوەندی ئاماری ئاژانسی هەواڵدەریی کوردپا، لە ماوەی ساڵی ٩٧، لە کۆی ٢٦٥ کۆڵبەری کورد کە لە سنوورەکانی کوردستان بە هۆکاری جۆراوجۆرا کوژرا و یان برینداربوون، ١٧٧ کۆڵبەر بە تەقەی ڕاستەوخۆی هێزە نیزامییەکانی حکوومەتی کوژرا و بریندار بوون.


قه‌واره‌ی نوێی حدکا چۆن ده‌بێت؟ - دیار و نادیار کوردی\n17 نیسان 2017 هەواڵ, هەواڵی گشتی, وتار\nحیزبی دیموکراتی کوردستانی ئێران (حدکا) لە ۷۲ ساڵەی تەمەنیدا، بڕیارە لە داهاتوویەکی نزیکدا ۱۶یەمین کۆنگرەی خۆی ببەستێ. لە کۆنگرەدا گۆڕانکاریی تەواو لە ناو و ناوەڕۆکی ئۆرگانەکانی ئەو حیزبە دەکرێ، پێشبینیش دەکرێ بڕیارەکانی کۆنگرە کاریگەرییان لەسەر حدکا لە رۆژهەڵاتی کوردستان هەبێ.\nجگە لە کاروباری ئاسایی، حدکا بە سێ تەوەری سەرەکی بەرەو کۆنگرە دەچێت کە بریتین لە گۆڕانکاری لە شێوازی بەڕێوەبردنی حیزب، بڕیاردان لەسەر پەرەپێدانی چالاکیی پێشمەرگانە و هەروەها یەکخستنەوەی ریزەکانی حیزبی دیموکرات.\nمستەفا هیجری، سکرتێری حیزبی دیموکراتی کوردستانی ئێران، پڕۆژەیەکی بۆ ئەنجامدانی گۆڕانکاری لە شێوازی بەڕێوەبردنی ئەو حیزبەدا پێشنیاز کردووە و بڕیارە لە کۆنگرەدا دەنگی لەسەر بدرێت.\nپرۆژەکە لە پێشەکییەکەیدا هاتووە “شێوازەکانی رابردوو نەیانتوانیوە کێشە بنەڕەتییەکانی بەڕێوەبردنی ئەو حیزبە چارەسەر بکەن و رۆژ بە رۆژ لاوازبوونی هەستی بەرپرسیارێتی، دەستە و گرووپ پێکهێنان و جێگیربوونی کولتووری دواکەوتووانەی وەک یەکتر شکاندن زیاتر پەرە دەگرێ”.\nدەفتەری سیاسی نامێنێ\nبەپێی پڕۆژەکە، ئۆرگانە سەرەکییەکانی حدکا، لەوانەش دەفتەری سیاسی و کۆمیتەی ناوەندی هەڵدەوەشێنرێنەوە و لە جێگەی ئەوان “دەزگای ناوەندیی سیاسی و سکرتارییەت” دادەمەزرێن. دەزگای ناوەندی سیاسی بڕیار لەسەر سیاسەتی گشتی حیزب دەدات و سکرتارییەتیش دەبێتە ئۆرگانی جێبەجێکردنی سیاسەتەکانی حیزب. سکرتێر بەرپرسی سکرتارییەت دەبێ و جێگر و راوێژکارانی تێیدا دەبنە ئەندام. جێگرەکان لەلایەن خودی سکرتێرەوە دیاری دەکرێن و هەر یەکێکیان ئۆرگانێکی حیزب بەڕێوەدەبەن. هەروەها دوو دەزگای نوێ بەناوەکانی بازڕەسی (لێکۆڵینەوە و لێپرسینەوە) و هەڵبژاردن پێکدێن.\nسکرتێر لە کۆنگرە هەڵدەبژێردرێ\nلە پڕۆژەکەی هیجریدا، شێوازی هەڵبژاردنی سکرتێر دەگۆڕدرێ و دەسەڵاتەکانیشی زیاتر دەبن. سکرتێر کە پێشتر لەلایەن کۆمیتەی ناوەندی هەڵدەبژێردرا، ئەمجارەیان راستەوخۆ لە کۆنگرە هەڵدەبژێردرێت.\nبەڵام پرۆژەکەی هیجری جێی دڵخوازی هەموو بەرپرس و ئەندامانی حدکا نییە،ژمارەیەک لە ئەندامانی سەرکردایەتی و کادر و پێشمەرگەکانی ئەو حیزبە لەگەڵ پڕۆژەکە نین.\nمەجید حەقی، ئەندامی دێرینی حیزبی دیموکراتی کوردستانی ئێران لەبارەی پێویستیی گۆڕانکاری لە بەڕێوەبەری حدکا دەڵێت، پێکهاتەی ئێستا بەرهەمی هەلومەرجێکی تایبەت بووە کە سەردەمەکەی بەسەرچووە. پێیوایە پێکهاتەی ئێستای بەڕێوەبەریی حیزب “قەیران خوڵقێنە و جیابوونەوە بەرهەم دێنێ”. پێشنیازیش دەکات لە کۆنگرەی حدکا بڕیار لەسەر “بەرینترکردنی قووڵایی ستراتژیک” بدرێت و حیزبی دیموکرات لەنێوان سێ چەمکی “کوردستانی ئێران، رۆژهەڵاتی کوردستان، کوردستانی رۆژهەڵات” خۆی یەکلابکاتەوە.\nحەقی هەروەها دەڵێت، حدکا دەبێ دروشمی ستراتیژیکی خۆی لە “دابینکردنی مافە نەتەوەییەکانی گەلی کورد لە چوارچێوەی ئێرانێکی فیدراڵ” بگۆڕێت بۆ “دابینکردنی مافی چارەنووسی خەڵکی کوردستان لە ئێرانێکی دیموکراتیکی فیدراڵی فرەنەتەوە”. بەرپرسانی حدکا دەڵێن دەکرێ هەموو ئەو باسانە لەنێو کۆنگرەدا بێنەگۆڕێ و بڕیاریان لەسەر بدرێت.\nیەک لە تەوەرە سەرەکییەکانی دیکەی کۆنگرەی حیزبی دیموکراتی کوردستانی ئێران، بەهێزکردنی بنکەکانی حیزبی دیموکرات لە ناوچە سنوورییەکان و پەرەپێدانی چالاکیی پێشمەرگانەیان دەبێت لە ناوخۆی رۆژهەڵاتی کوردستان. بە گوتەی حەسەن شەرەفی، جێگری سکرتێری گشتی حدکا، لە کۆنگرەکەیاندا شیکردنەوە بۆ قۆناغی نوێی چالاکی پێشمەرگانەیان ناسراو بە “راسان” دەکرێت و کاریگەرییەکانی هەڵدەسەنگێنن.\nشەرەفی وتی”خواستی کادر و پێشمەرگە و هەروەها چاوەڕوانیی خەڵکی رۆژهەڵاتی کوردستان لە کۆنگرەی حدکا ئەوەیە کە تێیدا بڕیار لەسەر بەهێزکردن و بەردەوامیدان بە راسان بدرێت”.\nلە کۆنگرەدا باس لە گواستنەوەی بەشێک لە بنکە و بارەگاکانی حدکاش بۆ ناوچە سنوورییەکان دەکرێ.\nحدک و حدکا یەکدەگرنەوە؟\nلە ساڵی ۲۰۰۶ـەوە کە ریزەکانی حیزبی دیموکرات لێکترازاوە و دوو لایەن حدک و حدکای لێکەوتووەتەوە، هەر کام لە لایەنەکانی دیموکرات لەژێر کاریگەریی بڕیار و پێشهاتەکانی لایەنەکانی دیکەدان. حدک چاوەڕێیە لە کۆنگرەی ۱۶ی حدکادا بڕیارێک بدرێ کە رێگە بە سەرکردایەتی حدکا بدات بە ناوی حیزبی دیموکراتی کوردستان دانوستاندنیان لەگەڵدا بکەن. حدکا ناوی حدک بە “هاوڕێیانی پێشوو” دەهێنێ. حدکیش رایگەیاندووە کە ئامادە نییە بەو ناوە درێژە بە پڕۆسەی دانوستاندنەکان بدات بۆ یەکگرتنەوە.\nئاسۆ حەسەنزادە، گوتەبێژی دەفتەری سیاسیی حدک داوا لە ئەندامانی کۆنگرەی حدکا دەکات “بڕیارێک نەدەن کە ببێتە کۆسپ لەبەردەم رێبەریی داهاتووی حدکا بۆ هەنگاونانی بە کردەوە بۆ یەکخستنەوەی ریزەکانی حیزبی دیموکرات”.\nبەگوتەی مەجید حەقی، ئەندامی حدکا، لە کۆنگرەی پێشووی ئەو حیزبەدا کۆمیتەی ناوەندی راسپێردراوە بۆ چارەسەری کێشەکان و یەکگرتنەوە دانوستاندن لەگەڵ حدک بکات، بەڵام ئەوە بڕیارێک نەبوو کە کۆمیتەی ناوەندی ناچار بێ جێبەجێی بکات. دەشڵێت پرسی یەکگرتنەوە پێویستی بە بڕیارێکی سیاسی هەیە. پێشیوایە یەکگرتنەوەی دیموکراتەکان تەنیا بە پێکهێنانی وەفدی دوو لایەن سەرناگرێت و دەبێ بڕیار لەسەر پێکهێنانی لیژنەیەکی کارناسانە لە نوێنەرانی هەردوو لایەن بدەن کە شارەزاییان لە بواری رێکخراوەیی و کاری هاوبەش هەبێت.\nدوای وازهێنانی خالید عەزیزی لە پۆستی سکرتێری گشتی حدک، ئەو حیزبە وەفدێکی نوێی بۆ دانوستاندن لەگەڵ حدکا پێکهێناوە و جارێک لەگەڵ وەفدی حدکا کۆبوونەتەوە. لەو کۆبوونەوەیەدا باسی یەکخستنەوەی ریزەکانیان هێشتووەتەوە بۆ دوای کۆنگرەی حدکا.\nحەسەن شەرەفی دەڵێت “لە کۆنگرە باسی پەیوەندیی حیزب لەگەڵ لایەنە سیاسییەکان دەکرێت و لەمیانەی باسکردن لە پێویستی یەکڕیزی و یەکگرتوویی باس لە یەکخستنەوەی ریزەکانی حیزبی دیموکراتی کوردستانی ئێران دەکەن”.\nسەبارەت بە چەمکی “هاوڕێیانی پێشوو” کە حدک داوا لە حدکا دەکات چیدی بەکارینەهێنن، شەرەفی دەڵێت “چەمکی هاوڕێیانی پێشوو لە کۆنگرە بڕیاری لەسەر دراوە، هەر ئەندامانی کۆنگرە دەتوانن بڕیار لەسەر لادان یان هێشتنەوەی بدەن”.\nسکرتێری حیزبی دیموکرات\nکونگره‌ی 16 حدکا\nکوژرانی یه‌کێک له مۆره کۆنه‌کانی حیزبی دیموکرات\nئه ندامانی تیمیکی چه کداری حیزب سه ردانی یه کی له که م ئه ندامانی شه رییان کردووه و داوای بری 4 ملوێن تمه ن وه کوو یه رمه تییان کردووه\n1 تشرینی دووه‌م 2015\nپرۆسه‌ی یه‌کگرتنه‌وه‌ی دیموکراته‌کان و کایه‌ی حدکا!!!\n8 كانونی دووه‌م 2016\nکه له که بوون و وه رگرتنه وه ی قه رزه کانی حدکا به هوی ته ڵه ڤیزیۆنی فه زایی تیشک


پەنابەرانی عەربەت نمایشی بەرهەمەکانیان دەکەن\n11/10/2016 6:40:38 AM\nئەمرۆ دوو شەممە سەنتەرى کۆمەڵایەتى بونیاتنانى تواناکانى ئاوارەو پەنابەران لە ڕێکخراوى گەشەپێدانى مەدەنیەت -CDO بە هاوبەشى لەگەڵ ئاژانسى UNHCR مەراسیمێک بۆ نمایشی بەرهەمی جل و بەرگی چەند کچ و ژنێکی پەنابەر رێکخرا .\nنمایشەکە بریتی بوو، لە نمایشکردنی چەند دیزانێکی جلو بەرگی ژنانەی تایبەت بە ئاهەنگ و بۆنەکان له‌لایه‌ن كۆمه‌ڵێك نمایشكاری شاری سلێمانی، کە تیایدا 8 پەنابەر دیزاین و دورینی به‌رهه‌مه‌كانیان ئه‌نجامدابوو .\nپێشتر لە خولێکی دوو مانگەدا کە تایبەت بوو بە فێربوونى دیزاین و دروومان کە لەلایەن سەنتەرى کۆمەڵایەتیەوە کرابووەوە ، هەشت پەنابەری کەمپی عەربەت بەشداربوون تیاداو لەو ماوەیەدا بە هاوکاری مامۆستا خۆشناڤ لەم بوارە فێری کاری دیزاینی جلو بەرگ و دورین بوون.\nلەو مەراسیمەدا بەرێوەبەری گشتی رێکخراوی گەشپێدانی مەدەنییەت CDO و خێزانی نمایشکاران و كه‌س وكاری دیزاینه‌ره‌كان و بەرپرسی کەمپی عەربەت و چەند نوێنەرێکی رێکخراوی کۆمەڵی مەدەنی و رۆژنامەنوسان ئامادە بوون.\nوا بڕیارە بە هاوکاری رێکخراوی گەشه‌پێدانی مه‌ده‌نیه‌ت CDO، کاری بە بازاڕکردن بۆ بەرهەمەکان بکرێت داهاتەکەیشی بۆ خاوەن بەرهەمەکان دەگەڕێتەوە.


ساڵی نوێ - قەڵەم\nتاریخ ایجاد در جمعه, 10 دی 1400 23:45\nلە ساڵی نوێدا\nمن تاسووخێكی نایابم بە دیار وێنەكەتەوە دانیشتووم\nتا ڕژانی خەیاڵ\nكات بە كەڵكی بێدەنگی نایەت\nلە ساڵی نوێ دەرگاكانی ھاتن قفڵ مەكە\nلە گۆشەیەكی دیكەوە\nلە پەنجەرەیەكی دیكەوە\nناتوانم سەیری ڕووناكی كەم\nناتوانم لە ڕوو لە تیشكێكی دیكە كەم\nكاتێ سەراسیمای تۆمە.\nلە ساڵی نوێدا ناتوانم خەون بە تۆوە نەبینم\nمن لە ھەمووجێما تۆ\nتۆ لە ھەموو جێتا من قفڵكراوم.\nساڵێكی دیكەش بڕوا\nمن ھەر لە خەیاڵی تۆدا یارییەكی منداڵانە دەكەم.\nدەلاقەكانی ھاتن دامەخە\nمن سەر بە تەریقەتی عیشقم\nلە بەرقاپی خانەقای مەولا سەرەتاتكێی بینینی دوا تابلۆی نیگای تۆم\nشوێن تا ئەوجی بیركردنەوە كڵۆڵ\nتاكشانی ئێوارە سێبەری سنەوبەرێكی تەڕ.\nمن بڵێسەم دێ لە قسە و\nھاژەم دێ لە ڕژانی جوانی\nئەگریجەم لە تابلۆیەكت بئاخنە و\nبۆ تێپەڕینی ترپەیەك لە ساڵی نوێدا\nمنیش له په‌نای درگاکه‌دا کزۆڵه‌م کردبوو. هه‌رچی ئه‌و ده‌نگی هه‌ڵدێنا بچوركێکی ناخۆش سه‌رتاپێی داده‌گرتم. هاوکات له‌گه‌ڵ قسه‌کانی ئه‌و سه‌ره‌تا هه‌موو نیگاکان به‌ره‌و لای ئه‌و گلۆرده‌بوونه‌وه و پاشان وه‌ک هه‌ڵماتی سه‌ر لێژی به‌ره‌و چاڵایی به‌ردرگاکه که‌منی لێ بووم ده‌گه‌ڕاننه‌وه.


كاربه‌ده‌سـتان له بۆرما به ئه‌ندازه‌یه‌كی زۆر مه‌زه‌نده‌كانیان سه‌باره‌ت به ژماره‌ی قوربانیانی ئاكامی گه‌رده‌لوولی ناسـراو به نارگس فره كردووه و له نزیكه‌ی 350 كوژراوه‌وه گه‌یاندویانه‌ته 4000 كه‌س.\nده‌زگای ته‌له‌فیزیۆنی ده‌وڵه‌تی ڕۆژی دووشه‌ممه زیادبوونی ژماره‌ی كوژراوانی ڕاگه‌یاند ئه‌مه‌ش له‌و ده‌مه‌ی زانیاری نوێ له ناوچه دووره ده‌سـته‌كانه‌وه گه‌یشـته ده‌ستیان، واته له‌و شـوێنانه‌ی كه گه‌رده‌لووله‌كه ڕۆژی شه‌ممه‌ی ڕابردوو وێرانی كردبوون. كاربه‌ده‌سـتان ده‌شڵێن نزیكه‌ی 3000 كه‌سی تریش بێ سه‌روشوێنن.\nله ڕۆژی شه‌ممه‌شه‌وه نرخی خۆراك و سـووته‌مه‌نی به شـێوه‌یه‌كی سه‌رنج ڕاكێش به‌رز بۆته‌وه. ئاژانسه‌كانی فریاكه‌وتن به خێرایی ده‌سـتیان كردووه به گه‌یاندنی كۆمه‌ك و یارمه‌تی بۆ ئه‌و سه‌دان هه‌زار كه‌سه‌ی بێ ماڵ‌وحاڵ بوون.\nحكومه‌تی له‌شـكری بۆرما ڕۆژی یه‌كشه‌ممه ڕایگه‌یاند كه‌وا ڕانگۆنی پایته‌خت Rangoon و پـێـنج شـاری تر له ناوه‌ند و باشوری وڵات (Yangon, Ayeyawaddy, Bago, Mon, Karen) ناوچه‌ی لێقه‌وماون.\nله لایه‌كی تره‌وه لێقه‌وماوه‌كان ڕه‌خنه له له‌شـكری وڵاته‌كه‌یان ده‌گرن و ده‌ڵێن به خاوی به هانایانه‌وه ده‌چن. نه‌ته‌وه یه‌كگرتووه‌كان ئاماده‌یی خۆی بۆ پـێشكه‌شكردنی یارمه‌تی ده‌ربڕیوه، به‌ڵام تا ڕۆژی دووشه‌ممه‌ش حكومه‌تی بۆرما داوای كۆمه‌كی نێونه‌ته‌وه‌یی نه‌كردووه. كارمه‌ندانی فریاگوزاری نه‌ته‌وه یه‌كگرتووه‌كانیش ده‌ڵێن ئه‌وان به‌بێ مۆڵه‌ت ناتوانن بچن بۆ بۆرما.


سلێمانی، لە ٢٠١٧ تاوانی ژنان و منداڵان کەمیکردووە - RojNews\nسلێمانی، لە ٢٠١٧ تاوانی ژنان و منداڵان کەمیکردووە\nچاکسازی ژنان و منداڵانی سلێمانی ڕایدەگەیەنێت، ڕێژەی تاوانەکانی منداڵان بە بەراورد بە ساڵی ٢٠١٦ بە ڕێژەی ٦٦٪ کەمیکردووە و ڕێژەی تاوانەکانی ژنانیش بە ڕێژەی ١٢.٥٪ کەمیکردووە.\nپێش نیوەڕۆی ئەمڕۆ، لە چاکسازی ژنان و منداڵانی سلێمانی ئاماری ھاتووان و ئازادکراوان لە کۆنگرەیەکی ڕۆژنامەنووسیدا، لەلایەن فوئاد جەزا، یاریدەدەری بەڕێوەبەری چاکسازیەکە خرایە ڕوو.\nفوئاد جەزا، لە کۆنگرەکەدا، وتی: لە ساڵی ٢٠١٧دا ٦٠٨ کەس ھاتووەتە چاکسازییەکە واتە لە زیندانییەکاندان، کە سزادراوی ژن ٣٥ و منداڵی ڕاگیراو ٥٥٤ و منداڵی دانراو ١٩ کەس بوون.\nلەبارەی ئازادکراوانەوە، وتی: ٥٢١ کەسیش ئازادکراون، کە ٣٣ کەسیان ژنن و ٤٤٧ کەسیان منداڵی ڕاگیراو و ٤١دیکەشیان منداڵی دانراوە.\nڕاشیگەیاند: تاوانەکانی ژنان بریتیبووە لە ماددەی ھۆشبەر، کە ١٢ حاڵەت بووە کە تەنھا ٢ ژنیان بازرگانیان پێوەکردووەو ١٠ ژنەکەی دیکە بەکارھێنەربوون، ھەروەھا بەدڕەوشتی، دزی، کوشتن ، تەزویر و تیرۆر، گەندەڵی، بەشێکی تاوانەکانی ئەو ژنانەن کە دەستگیرکراون.\nئەوەشی خستەڕوو: تاوانی منداڵەکانیش بریتیبووە لە، دزی، شەڕکردن، ھاتووچۆ، کوشتن.\nلە کۆتایشدا، ڕایگەیاند: بەم ئامارەش بۆمان دەردەکەوێت، ڕێژەی ھاتووی منداڵانی بە بەراورد بە ساڵی ٢٠١٦ بە ڕێژەی ٦٦٪ کەمیکردووەو ڕێژەی تاوانەکانی ژنانیش بە ڕێژەی ١٢.٥٪ کەمیکردووەو ١١٪ ھاتووی منداڵی ڕاگیراو زیادیکردووە.


پاڵێوراوی دیموكراتەكان بۆ هەڵبژاردنی سەرۆكایەتیی ئەمریكا جارێكی تر پێش دۆناڵد ترەمپ كەوت، ئەوەش بەپێی دوایین ڕاپرسی كە میدیاكانی ئەو وڵاتە بڵاویانكردووەتەوە.\nبەپێی ڕاپرسییەكە كە لەلایەن ڕۆژنامەی (وۆڵ ستریت جۆرناڵ) و تۆڕی (ئێن بی سی نیوز)ی ئەمریكی بڵاویانكردووتەوە جۆ بایدن-ی پاڵێوراوی دیموكراتەكان بە ڕێژەی 14% لەپێش دۆناڵد ترەمپ-ی سەرۆكی ئەمریكا و پاڵێوراوی كۆمارییەكاندایە.\nبەپێی ڕاپرسییەكی دیكەش، توشبوونی ترەمپ بە كۆرۆنا نەبووەتە هۆی زیادبوونی ئاستی جەماوەرییەكەی.\nڕاپرسی یەكەمیان لە دوو ڕۆژی پاش مێزگردەكەی ڕۆژی سێشەممە 29ی ئەیلول ئەنجامدرا، واتە بەر لەوەی توشبوونی ترەمپ بە كۆرۆنا دەربكەوێت.\nبەپێی بلۆمبێرگ، بایدن لە ڕاپرسی نیشتیمانییدا 53%ی بەدەستهێناوە لە بەرامبەر 39% بۆ ترەمپ، كە پێشتر و لە تەموزی ڕابردوودا جیاوازی نێوانیان 11% بوو.\nلەلایەكی ترەوە ڕاپرسییەك كە بەكەمتر زانستی دادەنرێت و لەڕێی ئینتەرنێتەوە (رۆیتەرز/ ئاپسۆس) لە 2 و 3ی تشرینی یەكەمدا ئەنجامیانداوە، نەبوونی هاوسۆزی بۆ ترەمپ دەردەكەوێت و 9 كەس لە كۆی 10ی دیموكراتییەكان و 8 لە كۆی 10ی كۆمارییەكان دەڵێن سەرۆك دەیتوانی خۆی لە توشبوون بە نەخۆشییەكە بپارێزێت.\nلەو ڕاپرسییەدا 51%ی بەشداربووان پشتیوانیی خۆیان بۆ بایدن و 41%یان پشتیوانییان بۆ ترەمپ نیشانداوە و 4%یشیان دەنگیان بۆ پاڵێوراوی حزبی سێیەم بووە و 4%ەكەی دیكەش هێشتا بڕیاریان نەداوە.\nبەڕێوبەری نەخۆشخانەی هیوا: لە ئەمساڵدا زیاتر لە دوو هەزار نەخۆشی شێرپەنجە تۆمارکراون\nدکتۆر یاد نەقشبەندی، بەڕێوبەری نەخۆشخانەی هیوا، ئەمڕۆ دووشەممە 23ی تشرینی دووەم ئاشکرایکرد لە سەرەتای ئەمساڵەوە تاوەکو ئێستا دوو…


راپۆرت: ئیدریس ئەلبای- بی بی سی\nپرسیاری سەرەكی كە ئێستا‌و پاش گەڕانەوەی بزوتنەوەی تالیبان بۆ دەسەڵات لە ئەفغانستان خۆی نمایش دەكات، پەیوەندی تالیبانە لەگەڵ هاوپەیمانە دورمەوداكەیدا "قاعیدە".\nقاعیدە پابەندە بە لایەنداریی خۆی بۆ تالیبان، ئەمەش دوای ئەوەدێت بەیعەتی پێدا، بەیعەتێك كە ئوسامە بنلادن رێبەری كۆچكردنی قاعیدە لە نەوەدەكانی سەدەی رابردوودا بە مەلا عومەری رێبەری تالیبانی دا.\nسەرباری ئەوەی لەلایەن تالیبانەوە بەشێوەیەكی ئاشكرا دانی پێدا نەنراوە، بەڵام لەوكاتەوە ئەم بەیعەتە چەندجارێك نوێكراوەتەوە.\nبەپێی رێككەوتنی ئاشتی ساڵی 2020 لەگەڵ ئەمریكا، تالیبان رەزامەندی نیشاندا لەسەر ئەوەی رێگە بە قاعیدە یاخود هەر گروپێكی توندڕەوی تر نەدات لەناوچەكانی ژێر دەسەڵاتیدا كاربكات، دوای دەستگرتن بەسەر كابولدا لە 15ی ئابی رابردوو، تالیبان جارێكی تر جەختی لەسەر ئەم بابەتە كردەوە.\nبەڵام بزوتنەوەكە بەشێوەیەكی ئاشكرا خۆی لە قاعیدە بێبەری نەكردووە‌و قاعیدەش ئاستی دژایەتی خۆی بۆ ئەمریكا نەرم نەكردوەتەوە.\nبەیعەت پابەندییەكی دووسەرەیە لەنێوان ئەو كەسەی بەیعەت دەدات لەگەڵ ئەو كەسەی بەیعەتەكەی پێدراوە، ئەمەش ملكەچبونی كەسێك بۆ سەركردە یاخود رێبەرێك دەخوازێت كە بەیعەتی پێدراوە. لە ئیسلامدا شكاندنی بەیعەت تاوانێكی گەورەیە.\nقاعیدە، بەیعەت دەیسبەستێتەوە بە تالیبانەوە، ئەمەش لەژێر نازناوی " أمیر المۆمنین" كە بە رێبەری تالیبان‌و جێنشینەكانی دراوە.\nرەنگە ئەمە یەكێك لە هۆكارەكان بێت كە لەدوای هێرشەكانی 11ی سێپتێمبەری 2001ەوە مەلا عومەر رەتیكردەوە بنلادن رادەستی ئەمریكییەكان بكات‌و بەوهۆیەوە ئەمریكا سەركرایەتی شەڕی دژی ئەفغانستان كرد.\nیەكێك لە نمونە دیارەكان بۆ شكاندنی بەیعەت، رەتكردنەوەی پابەندبوون بوو بە سەركردایەتی ناوەندیی لەلایەن لقی قاعیدەی عێراقەوە، كە بووە هۆی جیابونەوەی ئەم لقە‌و دواتر رێكخراوی "دەوڵەتی ئیسلامی" لێ دروست بوو.\nململانێیەكی قورس لەنێوان قاعیدە‌و رێكخراوی دەوڵەتی ئیسلامیدا هەیە كە خۆی لە "ویلایەتی خۆراسان"ی سەربە رێكخراوی دەوڵەتی ئیسلامی لە ئەفغانستان‌و پاكستان‌و وڵاتانی دراوسێدا دەبینێتەوە.\nقاعیدە تاكە گروپی جیهادی نییە كە بەیعەتی بە تالیبانی ئەفغانستان بەخشیوە. بزوتنەوەی تالیبانی پاكستانیش پێشتر بەیعەتی بە تالیبانی ئەفغانستان بەخشی‌و ئەمدواییەش دوای كۆنترۆڵكردنەوەی ئەفغانستان لەلایەن تالیبانەوە، جارێكی تر بەیعەتەكەی نوێكردەوە.\nبەیعەتی پیاوی مردوو\nدوای مردنی بنلادن لە ساڵی 2011دا، ئەیمەن زەواهیری جێگری بەنوێنەرایەتی رێكخراوی قاعیدە‌و هەمو لقە هەرێمایەتییەكانی، بەیعەتی بە مەلا عومەر بەخشی.\nبەیعەتەكە لە ساڵی 2014دا دوای راگەیاندنی "خەلافەت" لە عێراق‌و سوریا، نوێكرایەوە.\nلە تەموزی 2015دا بزوتنەوەی تالیبان رایگەیاند مەلا عومەر بەر لە دوو ساڵ كۆچی دوایی كردووە، بەیعەتی زەواهیری بۆ مەلا عومەر لەدوای مردنی، بووە هۆی شەرمەزاركردنی قاعیدە.\nزەواهیری لە 13ی ئابی 2015دا جارێكی تر بەیعەتەكەی بۆ مەلا (ئەختەر محەمەد مەنسور) رێبەری نوێی تالیبان نوێكردەوە، بەڵێنی "جیهاد بۆ ئازادكردنی بست بە بستی خاكی داگیركراوی ئیسلام"ی پێدا.\nمەنسور بەشێوەیەكی خێرا دانی بەوەدا نا لەلایەن "رێبەری رێكخراوێكی نێودەوڵەتی جیهادی"یەوە بەیعەتی پێدراوە، ئەمەش وەكو دانپێدانانێكی روون بوو بە ئامانجی كاری "جیهادی نێودەوڵەتی" لەلایەن رێكخراوی قاعیدەوە.\nئەم هەڵوێستەش بەتەواوەتی دژی ئەو پەیامەیە كە تالیبان دەیەوێت بە جیهانی دەرەوەی بگەیەنێت كە پەیامەكەش ئەوەیە تالیبان تەنیا دەیەوێت ئیسلام لە ئەفغانستان جێبەجێ بكرێت‌و دەخوازێت پەیوەندی ئاسایی لەگەڵ وڵاتانی دراوسێ هەبێت.\nكاتێك دوای مردنی مەنسور لە هێرشێكی ئاسمانی ئەمریكادا لە ئایاری 2016، هیبەتوڵڵا ئاخوندزادە رێبەرایەتی تالیبانی گرتەدەست، تالیبان بە ئاشكرا دانی بەوەدا نەنا زەواهیری بەیعەتی پێداوە، هەروەك رەتیشی نەكردەوە.\nئەم ناڕوونییە كە بەدەوری دۆخی ئێستای بەیعەتەكەدا هەیە، بوەتە هۆی مشتومڕو نادڵنیایی بەردەوام لەبارەی پەیوەندی نێوان ئەم دوو گروپەوە.\nدواتر چی ؟\nلەگەڵ كۆنترۆڵكردنی ئەفغانستان لەلایەن تالیبانەوە، دوو رەوت هەن كە لەململانێدان لەبارەی ئاڕاستەی بزوتنەوەكەوە.\nسەرەتا ئەو پەیوەندییەی كە تالیبان بە قاعیدەوە دەبەستێتەوە، مسداقیەت‌و پێگە بە تالیبان دەبەخشێت لەناو بازنە جیهادییەكەدا، هەروەك پابەندبوونی مێژوویی بزوتنەوەكەش بە رێكخراوی قاعیدەوە وای لێدەكات سور نەبێت لەسەر دەستبەرداربوون لە هاوپەیمانەكەی دوای ئەوەی گەیشتوەتە دەسەڵات.\nبەڵام بزوتنەوەكە پابەندە بەو بەڵێنانەی بەگوێرەی رێككەوتنی ئاشتی لەگەڵ ئەمریكا داویەتی لەگەڵ ئەو رێبازە پراگماتییەی كە تالیبان بۆ حوكمڕانی ئەفغانستان بەكاریدەهێنێت.\nبزوتنەوەی تالیبان بەبۆنەی ئەو "سەركەوتن"ەی بەدەستیهێنا، لەلایەن رێكخراوی قاعیدە‌و ئەو گروپانەی لەناو فەلەكی قاعیدەدا دەسوڕێنەوە نامەباران كرا‌و جەخت لەسەر پێگەی "هیبەتوڵلا ئاخوندزادە"ی رێبەری تالیبان كرایەوە وەكو " أمیر المۆمنین".\nتالیبان بە ئاشكرا باسی لەم نامەی پیرۆزباییانە نەكرد، ئەمە لەكاتێكدا بوو ئاماژەی بەو نامانە كرد كە لەلایەن گروپە ئیسلامییەكانی تر لە نمونەی بزوتنەوەی حەماسی فەلەستینییەوە، بۆی نێردرابوو.\nبەڵام هەواڵی گەیشتنی (ئەمین حەق) كەسایەتی نزیك لە بنلادن بۆ ئەفغانستان، ئەوەی نیشاندا بزوتنەوەكە نایەوێت نكولی لە پەیوەندی خۆی لەگەڵ قاعیدە بكات‌و خۆی لێ بێبەری بكات.\nدەوترێت قاعیدە پەیوەندییەكی بەهێزی لەگەڵ تۆڕی "حەقانی"دا هەیە، كە یەكێك لەو گروپانەیە كە لەژێر ئاڵای تالیباندایە.\nئەم مەسەلەیە تەنگژەیەك نیشان دەدات كە ئێستا روبەڕووی بزوتنەوەكە دەبێتەوە، لەلایەك ئەوەی لەتوانایدایە دەیكات بۆ ئەوەی دانپێدانانی نێودەوڵەتی بە حوكمی خۆی لە ئەفغانستان‌و دەستكەوتەكانی دواتری بەدەستبهێنێت، كە ئەمە تاڕادەیەكی زۆر لەسەر ریشەكێشكردنی توندڕەوی راوەستاوە، لەلایەكی ترەوە، ناتوانێت بە ئاسانی خۆی بێبەری بكات لەو هاوپەیمانێتییەی كە بۆ ماوەی زیاتر لە 20 ساڵە لەگەڵ قاعیدە هەیەتی.\nهەڵگرتنی هەنگاوی لەمجۆرە، رەنگە ببێتە هۆی دوركەوتنەوەی توندڕەوەكان لەریزی بزوتنەوەكە‌و گروپە توندڕەوەكانی تر كە بەبۆنەی كۆنترۆڵكردنی ئەفغانستان لەلایەن تالیبانەوە، خۆشی زۆریان دەربڕی.


ئاگرین شێخە: عەفرین و كەركوك لەبەشداری كێرڤی ھەڵبژاردندا. – WTARIKURD\nئەردۆگان بەداگیركردنی عەفرین و عەببادیش بەكەركوك ھەریەكەیان ئەیانەوێ كێرڤی دەنگەكانیان لە ھەڵبژاردنەكانی داھاتوو بەرزبكەنەوە. باڵانسی ھێزی ئەردۆگان لەنێو كۆمەڵگەی توركیا تاڕاددەیەك بە بەراورد بە ھەڵبژاردنەكانی ڕابردوو دابەزی بوو، ئەمەش لە ڕێفراندۆمی دەستوریدا دەركەوت كە ئەردۆگان سەرۆكایەتی دەنگی (بەڵێ)ی دەكرد لە بەرژەوەندی گۆڕان لە 18 ماددەی سەرەكی دەستوریدا، بە لە 51٪ بەرامبەر بە لە 49٪ سەركەوت بەسەر نەخێردا. بێگومان ئەمە شكستێكی گەورەیە بۆ پارتێك كە بتوانێ سێ جار لەسەیەك بەتەنھا دەنگی پێویست بێنێ بۆ پێكھێنانی حكومەت. توركیا لەقۆناغی ئەردۆگاندا بەرەو شەڕی دەرەكی و بەزاندنی سنوری وڵاتان ھەنگاوی نا، ھەرچەندە لەسەرەتای ھاتنی پارتەكەی ئەردۆگان توركیا وەرچەخانێكی باشی بینی لەگشت بوارەكان بەتایبەت بوژانەوەی ئیقتسادو ئاسایشی ناخۆیی و سنورەكانی وڵات تا كۆتایی ھاتنی ئاشتی دەوڵەت-پەكەكە.\n16 ئۆکتۆبەرو كەمكردنەوەی میزانیەی ھەرێمی كوردستان لەبودجەی عێڕاق و نەناردنی موچەی فەرمانبەرانی كوردستان بەشێكن لەسیاسەتی عەببادی بۆئەوەی ڕەئی عڕوبەی عێڕاق بەلای لیستەكەیدا ڕاكێشێت.\nخۆ سوڵتە ڕەھاكانی كورد ھەم بەرامبەر دەوڵەتی توركیا لە ئیدارەی ئەردۆگان و ھەمیش بەرامبەر حكومەتی مەركەزی عێڕاق بێ غەل و خەوش نین بەڵكو ھەڵەی بەرچاویان ھەیە، بەڵام لێرەدا شرۆڤەكە زیاتر لەمەڕ بەرزكردنەوەی كێرڤی عەببادی و ئەردۆگانە. ئەمە ڕوونە کە کورد بە درێژایی مێژوو شەڕی مافەکانی کردووە لەو پێناوەشدا باج و قوربانی زۆری داوە بەڵام سەیر لەوەدایە کەدوای ئەم ھەموو خوێن بەخشین و قوربانی پێدانە ئەوەی قازانج ناکا تەنھا کورد خۆیەتی، وڵاتانی داگیركەری ئیقلیمی و ئیپریالیزمی مۆدێرن قازانجمەندن و لەسەر خوێنی کوردان خۆیان پێش دەخەن، کوردیش لەبێ ئاگایی و ناڕێكیەوە تەھمیش دەكرێت. بێگومان دەبێ كورد خۆی نەقسی ھەبێت ئەگینا بۆچی ھەر دوژمن قازانج دەكات؟\nحیزب و سەرکردەکانی کورد ھیچ کات ئەزنونداری مێژوو نەبوونە، زۆرجار لەبازنەی سیاسەتی ھەڵە خولاونەتەوە، تاكە خیتابی كورد ئەوەبووە كە تائێستاش ھەر دەیڵێنەوە: ئێمە ئامادەی قوربانیدانین. ئەوە لەكاتێكدا كە داگیركەر ئارەزووی لەبوونە قوربانی و لەبەین چوونی ڕۆڵەكانی كوردە ئەگەر تاكێكیش بێت وای دادەنێت كە بەردێك لەسەر ڕێگاكەی لاكەوتووە.\nئەوەیی لە کەرکوک و عەفرین ڕوویدا بەتەنھا داگیرکاری نیە كەدوژمن ھێرشی ھێنابێت و یەكسەرە تاوان بێت، بگرە ھەڵەی حیزب و سەرکردەکانی کوردیشی تێدابووە. کە نەیان توانیوە سود لەدۆخە خراپەکەی وڵاتانی دراوسێ وەربگرن، خۆیان ڕێک بخەن و سیاسەتێکی لێزانانە بکەن. دووربین نەبوون و بیریان لەلای پێشھاتە كت و پڕەكان نەبوو. كە ئەگەر بێت و دوژمن دەرفەت وەرگرێت سڵ ناكاتەوە لە لەناوبردنی دەستكەوتە وەدیھاتووەكان.\nلەكەركوك و ناچە دابڕێنراوەكان بەر لە 13 ساڵ خەڵك و خاكی كوردستان خرانە نێو مەھزەلەیەك لەشێوەی تیروپشكی یاریەك بەناوی دیموكڕاسی و پڕۆتۆكۆڵی لێك تێگەیشتنی دەستوریەوە. وەك بڵێی سەدساڵە خەبات لەپێناو (گومانێك) كراوە و خەڵك و ڕۆڵەی ئەم كۆمەڵگەیەی بۆ دراوە بەكوشت. بۆ جێبەجێكردنی ئەو ماددە دەستوریەش زەڕڕەیەك ھەنگاوی جددی نەنرا تا بخرێتەوە سەر خاكی كوردستان. ئیتر بوو بەمەھانەیەكی قانونی و دەستور ڕێگەی بەمەركەزدا كەدەست بگرێتەوە بەسەر كەركوكدا. چونكە لەحالەتێكی نائاسایی و بەھۆی خوڵقاوی دۆخێكی عەسكەری كورد تێیدا بووبوو بەباڵادەست بەبێ حساب كردن بۆ ئەو دەستورەی كەخۆیان دەستیان ھەبوو لەداڕشتنی.\nلەخۆرئاوای كوردستانیش كە پەیەدە دەستەڵاتی تێدا دامەزراند یەكێ لەھەڵەكانی ئەوەبوو كە بەئاشكرا ئیدیعای پەكەكەبوونی دەكرد، كەچی دەشیانزانی توركیا بەھیچ جۆرێك ئەمە قبوڵ ناكات. قایلیش نابێت سنوری لەگەڵ ئۆپۆزسیۆنی وڵاتەكەی (پەكەكە)دا ھەبێت، كە بەدرێژایی 655 كیلۆمەترە. بەڵام ئیدارەدەرانی خۆرئاوا وەك غرورێك ھیچ حسابێكیان بۆ زلھێزی و توانا سەربازیەكەی دەوڵەتی توركیا نەكردبوو. وە حسابیشیان نەكرد بۆ ڕق و قینەی داگیركەر كەبیانویەك ھەر دەدۆزێتەوە بۆ لەناوبردنی ئەو كیانەی كەبەخوێن دیوارەكانی نەخشێنراون. جگە لەوەش دوای ئازادكردنی ناوچە كوردنشینەكان تەنانەت لەگەڵ سوریاشدا ھیچ پڕۆتۆكۆڵێكی فەرمی نەكرا تا بەسەلامەتی بمێننەوە، چونكە حەقیقەت ئەوەیە زامنی مانەوەی ئیدارەی كانتۆنەكانی خۆرئاوا پشتیوانی ڕوسیایە تا پارێزراوبن لەھێرشەكانی توركیا، ئەوەش بە بەدەستھێنانی پشتگیری سوریا دەكرا.\nئێستا ئەوەی حەلی كێشەكە دەكات تەنھا گەڕانەوەیە بۆ حكومەتی مەركەزی سوریاو دانایی لەوەدایە كەبتوانن سەرەتا لەچوارچێوەی سوریادا مافەكان بەدەست بھێنن تا قۆناغی داھاتوو. وە ئاڵای سوریاش لەتەك ئاڵای ئیدارە خۆجێیەكان ھەڵبدەن. چونكە لەم قۆناغەدا بڕوای من وایە، كە چەك ھەمیشە ئالیەتی بەدیھێنانی ئامانجەكان نیە.\nبەیار عومەر: قوڵایی ستراتیژی.


برسێـــــتی – Denegkan\nbyکه‌ریم\tApril 4, 2008\tئەدەب\nكه‌ریم تاقانه (سوید)…….\nبرسیه‌تی، که بوو به هاوڕێی مرۆڤ، ئیدی ئه‌و مرۆڤه ناچار ده‌بێ شان بداته به‌ر ئه‌سته‌مترین کار تا به‌ڵکوو له ژێر چه‌پۆکی ده‌ر بچێ‌و قوتاری بێ. ئه‌من که‌سێکم زۆرجار له تاو برسیه‌تی ناڵاندوومه‌و قۆڕه‌ی سکم چه‌شنی نه‌رمه مۆسیقا یاڵه‌و یاڵ چووه..!\nهه‌مووی چه‌ند ڕۆژێك بوو چووبوومه ڕیزی پارچه‌فرۆش‌و ڕۆحفرۆشه‌کانه‌وه، ڕه‌شه‌ی دراوسێمان پێی گوتم که ئه‌گه‌ر حه‌ز ده‌که‌م، ئاماده‌یه له‌گه‌ڵم ببێته هاوڕێ.\nڕه‌شه له مێژ بوو کۆڵی کوتابووه شان‌و چاوو گوێیشی دڕیبۆوه! به‌ڵام به‌نده، سه‌ره‌ڕای ئه‌وه‌ی تازه ڕێگای ئه‌و کاروانه دوور‌و درێژه‌م گرتبووه به‌ر، هیچ کوێیشم پێ نه‌ده‌زانی؛ بۆیه بێ سێ‌و دوو کردن، سه‌ری ڕه‌زامه‌ندیم بۆ ڕاوه‌شاند..(1)\nڕه‌شه بۆ ناوچه‌یه‌کی بردم پێشتر ناویشم نه‌بیستبوو. له به‌رده‌م هه‌وه‌ڵ ماڵدا، به ده‌نگه گڕه‌که‌ی‌و بولبولئاسا، ناوی که‌ل‌و په‌له‌کانی یه‌ک، به یه‌ک هه‌ڵ دا..\nده‌ڵه‌سه‌گێك، وه‌ک چاوه‌ڕێی ئێمه‌ی کردبێ، به‌شێوه‌یه‌ک په‌لاماری داین، ئه‌من دڵم خه‌ریک بوو داکه‌وێ.. ئه‌گه‌ر خاوه‌نماڵ زوو فریا نه‌که‌وتبا، کارێکی به سه‌ر ده‌هێناین، (با)ش به ده‌واری شڕی نه‌کردبێ..\nله ڕه‌شه تووڕه بووم.\nـ خوا ماڵت کاول کا..! خاڵـۆ ئاخر ئه‌مه شوێنه منت بۆی هێناوه..!\nڕه‌شه، وه‌ک نه بای دیبێ‌و نه بۆران، شانێکی هه‌ڵته‌کاند‌و گوتی:\n– جا ئه‌وه چییه..؟ خۆ من له ڕۆژێکدا هه‌زاری وام تووش ده‌بن..!\nیه‌ک، دوو سه‌عات سووڕاینه‌وه. شتێکی ئه‌وتۆمان نه‌فرۆشتبوو.. به ده‌م ڕێپێوانه‌وه بیرم ده‌کرده‌وه. ((باشه ئه‌گه‌ر ئه‌مڕۆ هیچم ده‌ست نه‌که‌وێ، چ قـوڕێ به سه‌ردا بکه‌م..؟! خۆ مشتێك ئاردمان له ماڵدا نه‌ماوه.. په‌نا بۆ كێ به‌رم..؟ له‌م سه‌رده‌مه‌دا کێ فریای کێ ده‌که‌وێ.. ئه‌ی هاوار وه ماڵم.. که‌ژه‌ی کچیشم با له‌ولاوه بوه‌ستێ که دوو مانگ زیاتره داوای کراسم لـێ‌ده‌کا‌و هه‌راسانی کردووم…))\nله‌م بیرانه‌دا بووم.. ئه‌وه‌نده‌م زانی ڕه‌شه خۆی به ماڵێکدا کرد. منیش به دوایدا.. له‌گه‌ڵ ژنێکی قه‌ڵه‌ودا که‌وته قسه‌و وتووێژ.. خێرا تێ‌گه‌یشتم شتێکی له ژێر کڵاودایه.. یه‌ک، دوو سیخورمه‌م کوتا بنهه‌نگڵی به نیشانه‌ی ئه‌وه‌ی بڕۆین. به‌ڵام ڕه‌شه سه‌یرێکی ماناداری کردم‌و به که‌یفه‌وه گوتی:\nـ جارێ ڕاوه‌سته..\nبه‌ته‌واوی تێ‌گه‌یشتم که‌ر، له کوێ که‌وتووه‌و کوننه له کوێ دڕاوه! فره‌ی پێ‌نه‌چوو ئافره‌تێکی باڵابه‌رزی نیوه‌ڕووت له به‌رده‌مماندا قیت بۆوه! ڕه‌شه، که له ڕوومه‌ت‌و قه‌د‌و باڵای ژنه ورد بۆوه، ئاگری تێ به‌ر بوو.. ئه‌منیش چاوم که‌وته ڕێچکه‌و پێچکه‌و.. دڵم که‌وته ته‌په، ته‌پ.. به تێکچوونێکه‌وه به ڕه‌شه‌م گوت:\nـ ئه‌ی به‌ر له‌عنه‌تی خوا که‌وی..! ئه‌مه کاره.. ئه‌مه…\nڕه‌شه هه‌ستی به تووڕه‌بوونم نه‌کردبوو.. کۆڵه‌که‌ی له شانی ده‌ر هێنا‌و به هه‌ژاوییه‌وه گوتی:\n– به دڵته؟!\n– کوره دڵی چی‌و ته‌ڕه‌ماشی چی..! من بۆ ئه‌وه هاتووم پاره‌ی پارووه نانێك ده‌ربێنم.. نه‌ک بۆ…\nمشتومڕێکی زۆرمان بوو.. ڕه‌شه ده‌یویست به هه‌ر نرخێک بووه، ئه‌و هه‌له له ده‌ست نه‌دا؛ ؛ بۆیه دوا بڕیاری خۆی دا.\nخێزانی ڕه‌شه، پێشتر یه‌ک، دوو مانگێك ماڵ‌و مناڵی جێ‌هێشتبوو‌و چووبووه ماڵی بابی.. هه‌ر له‌به‌ر خاتری ئه‌م جۆره کارانه. به مه‌رجێکیش هاتبۆوه ڕه‌شه‌ی مێردی چیدی تووخنی ئه‌م کارانه نه‌که‌وێته‌وه..\nهه‌رکه ئه‌م مه‌رج‌و په‌یمانه‌م بیر که‌وتنه‌وه، گوتم:\n– باشه ئه‌و پاره‌یه‌ی ئێستا به‌مه‌ی ده‌ده‌ی، بۆ خه‌رجی ماڵ‌و مناڵتی ناکه‌ی..؟\n– کوره دڵم خه‌ریکه شه‌ق ده‌با.. تۆ سه‌یر ئه‌م نه‌گبه‌تییه.. كێم لێ بووه به وه‌كیل..! ئاخر تۆ حه‌قت به سه‌ر منه‌وه چییه.. ؟ من ئه‌گه‌ر گه‌مژه نه‌بم، نابم به هاوڕێی تۆ‌و.. له‌گه‌ڵ خۆم ناتهێنم..\nڕه‌شه ئه‌وه‌نده تووڕه ببوو که‌ف به که‌لاوه‌یدا چۆڕه‌ی ده‌هات‌و ده‌متوانی به‌سانایی ورده ڕه‌گی ژێر ملی بژمێرم..!\n– که‌وا بوو، تۆ سووری له‌گه‌ڵی بچیه ژووره‌وه..؟\n– به‌ڵام به‌و خوایه له سیر تا پیاز بۆ فاته‌ی خێزانتی ده‌گێڕمه‌وه..\nئه‌من نه‌مزانی ئه‌م قسه ئه‌وه‌نده کاریگه‌ریی ده‌بێ.. ڕه‌شه، که ئه‌مه‌ی بیست، به‌ندی دڵی پسا‌و.. ده‌ستی له پاڕانه‌وه هه‌ڵگرت. ئیدی له چاوترووکاندنێکدا کۆڵه‌که‌ی کرده‌وه شانی‌و بێ‌خواحافیزی ماڵه‌که‌ی به جێ‌هێشت. ڕه‌شه، که ئاگری له‌نێو چاو ده‌باری، ڕاسته‌وخۆ ڕێگای ماڵه‌وه‌ی گرته به‌رو هه‌تا گه‌یشتینیشه‌وه ماڵ، لێوی نه‌بزووت‌و قسه‌یه‌کی له‌گه‌ڵ نه‌کردم…\nبه‌م شێوه‌یه ڕه‌شه‌ی دراوسێمانم له خۆم تووڕه کرد.. وا چه‌ند ساڵێك به سه‌ر ئه‌و ڕۆژه‌دا تێ‌ده‌په‌ڕێ، به‌ڵام ئێستاش له هه‌ر شوێنێ تووشی یه‌ك ده‌بین، خۆیم لـێ لا ده‌دا…!\n(1) من‌و ڕه‌شه دوو ئاواره‌ین له‌و ده‌یان هه‌زار ئاواره‌یه‌ی ڕۆژهه‌ڵاتی كوردستان که حكوومه‌تی عێراق له سه‌د‌و بیست کیلۆمیتریی باشووری شاری به‌غداداو له بیابانێكی ویشك‌و كاكی به كاكی‌دا په‌رتی كردوون.. خه‌ڵکی ئه‌م مه‌ڵبه‌نده، هه‌ریه‌که‌و به شێوه‌یه‌ک‌و له ڕێگایه‌که‌وه له‌گه‌ڵ ژیان‌و مه‌رگ به‌ربه‌ره‌کانی ده‌کا.. به‌ڵام زۆرینه‌ی خه‌ڵک، چه‌شنی ئێمه، په‌نا ده‌به‌نه به‌ر دورگه عه‌ره‌بنشینه‌کان‌و له‌نێو عه‌ره‌باندا به ورده‌واڵه‌فرۆشی، پارچه‌فرۆشی‌و.. کارو کاسپی نانی ڕۆژانه ده‌ردێنن…\nتاریک‌و ڕوونی به‌یانی بوو که له ده‌رگای ماڵی ڕه‌شه‌م دا.. ڕه‌شه، که ڕۆژی پێشتر فره گه‌ڕابوو‌و ماندوو ببوو، له شیرینی حه‌وت خه‌وا بوو. که سواری پاسه‌که‌ش بووین‌و نه‌بووین، ڕه‌شه‌ی هاوڕێم وه‌ک خه‌ونی له مشتدا بێ، که‌وته‌وه پرخه، پرخ…\nPrevious 12- گەندەلی هزری و ئەکادیمی:


بەهۆی ته‌قینه‌وه‌ی بۆمبێكی چێندراو هێڵی گواستنەوەی وزەی کارەبای کەرکووک لە کار کەوت\nکۆمپانیای گواستنەوەی وزەی کارەبای باکوور رایگه‌یاند: بەهۆی تەقینەوەیەک، هێڵێکی گواستنەوەی وزەی کارەبا لە پارێزگای کەرکووک لە کار کەوت.\nتیمەکانی کارەبای کەرکووکیش سەرقاڵی چاککردنەوەی هێڵەکەیە، کۆمپانیای گواستنەوەی وزەی کارەبای باکوور ئەمڕۆ چوارشەممە لە راگەیێندراوێکدا رایگەیاند: هێڵی کۆنی شەهید عەبدوڵڵا- باکوور سامەرا سه‌دو سی و دوو کەیڤی له‌كار كه‌وت.\nبەگوێرەی راگەیێندراوەکە لە کارکەوتنی هێڵەکە بەهۆی تەقاندنەوەی بووە لە رێگەی بۆمبی چێندراوەوە، هەردوو تاوەری ژمارە سه‌دو حه‌فتاو سێ و سه‌دو حه‌فتاو پێنج کەوتوون، هەروەها تاوەری ژمارە سه‌دو حه‌فتاو یه‌كیش لە نزیک گوندی عەوادییە لە پارێزگای کەرکووک رووبەڕووی تێکدان بووەتەوە و ئەویش لە کارکردن وەستاوە.\nله راگه‌یاندراوه‌كه‌دا ئاماژه به‌وه‌دراوه، دەستبەجێ تیمەکانی چاککردنەوەی کارەبای کەرکووک بە هاوکاری هێزە ئەمنییەکان چوونەتە شوێنی رووداوەکە و دەستیانکردووە بە چاککردنەوە و راستکردنەوەی تاوەرە کەوتووەکان.\nجێی ئاماژه پێدانه، بەرەبەیانی رۆژی دووشەممە سی و یه‌كی ئایاری دوو هه‌زارو بیست و یه‌ك تاوەرێکی هێڵی هاوردەکردنی تەزووی کارەبا لە ئێرانەوە بۆ پارێزگای دیالە بە بۆمبێکی چێندراو تەقێندرایەوە، بەهۆیەوە تەزووی کارەبا لە زۆربەی ناوچەکانی دیالە بڕا. دواتر داعش بەرپرسیاریێتی تەقاندەوەی تاوەرەکەی لە ئەستۆ گرت.


چوار منداڵ خنكانخێزانێك به ئۆتۆمبێله‌كه‌یانه‌وه كه‌وتنه ناو پرۆژه‌ی ئاوی داقوق\nچوار منداڵ خنكان\nخێزانێك به ئۆتۆمبێله‌كه‌یانه‌وه كه‌وتنه ناو پرۆژه‌ی ئاوی داقوق\nكه‌ركوك، 20ی ئایاری 2020، خێزانێكی شه‌ش كه‌سی به ئۆتۆمبێله‌كه‌یانه‌وه كه‌وتنه ناو پرۆژه‌ی ئاوی داقوق و چوار منداڵه‌كه‌یان خنكان فۆتۆ: محه‌مه‌د ئڵماس\nچوار منداڵی خێزانێك له داقوق خنكان، دوای ئه‌وه‌ی له‌گه‌ڵ دایك و باوكیاندا به ئۆتۆمبێله‌كه‌یانه‌وه كه‌وتنه ناو پرۆژه‌یه‌كی ئاوه‌وه، تائێستاش ته‌رمه‌كانیان نه‌دۆزراوه‌ته‌وه.\nئه‌مڕۆ چوارشه‌ممه 20ی ئایاری 2020، خێزانێكی شه‌ش كه‌سی له نێو ئۆتۆمبێلێكی تاكسی له‌سه‌ر رێگای سه‌ره‌كی كه‌ركوك – به‌غدا، كه‌وتنه ناو پرۆژه‌ی ئاوی قه‌زای داقوق (44كم باشوری كه‌ركوك).\nسه‌رنشینانی نێو ئۆتۆمبێله‌كه ژن و مێردێك و چوار منداڵه‌كه‌یان بوون.\nبه‌پێی به‌دواداچونی په‌یامنێری (كه‌ركوك ناو) له‌شوێنی روداوه‌كه‌وه، چوار منداڵی خێزانه‌كه‌ی خنكاون و تا ئاماده‌كردنی ئه‌م هه‌واڵه (كاتژمێر 12:00ی نیوه‌ڕۆ) ته‌رمه‌كانیان له ئاوه‌كه‌دا نه‌دۆزراوه‌ته‌وه و ده‌رنه‌هێنراون.\nچوار منداڵه‌كه، سێ كوڕ و كچێك بون، گه‌وره‌كه‌یان ته‌مه‌نی 10 ساڵ و بچوكه‌كه‌یان ته‌مه‌نی دوو ساڵ بووه.\nدایك (ته‌مه‌نی نزیكه‌ی 45 ساڵ) و باوكه‌كه (ته‌مه‌نی ده‌وروبه‌ری 50 ساڵ) ده‌ستبه‌جێ ره‌وانه‌ی نه‌خۆشخانه‌ی داقوق كراون، سه‌ره‌تا باری ته‌ندروستییان ناجێگر بووه، ئێستا مه‌ترسی له‌سه‌ر ژیانیان نه‌ماوه.\nبه‌وته‌ی كه‌سێكی قوربانییه‌كان، ئه‌و خێزانه دانیشتوی گه‌ڕه‌كی ئه‌سراومه‌فقودینی شاری كه‌ركوكن، بۆ سه‌ردانی كه‌سوكاریان چونه‌ته قه‌زای كفری له دیاله و له‌كاتی گه‌ڕانه‌وه‌دا توشی روداوه‌كه بون.\nهێشتا ده‌ره‌نجامی لێكۆڵینه‌وه له روداوه‌كه ده‌رنه‌كه‌وتووه، به‌ڵام به‌وته‌ی سه‌رچاوه‌یه‌ك له پۆلیسی هاتوچۆ، گومانده‌كرێت تایه‌ی ئۆتۆمبێله‌كه ته‌قی بێت و به‌هۆیه‌وه ئۆتۆمبێله‌كه له‌تاسه‌ی ده‌ستكردنی به‌رده‌م پرده‌كه‌دا وه‌رگه‌ڕابێت، یان شۆفێره‌كه به‌هۆ منداڵه‌كانه‌وه سه‌رقاڵ بوبێت و ئۆتۆمبێله‌كه له ده‌ستی وه‌ریگرتبێت.\nئۆتۆمبێله‌كه له سه‌ر پردێكی پرۆژه‌ی ئاوی داقوق كه‌وتۆته‌وه خواره‌وه، به‌شێكی زۆری راگری پرده‌كه‌ی له‌خۆیدا بردووه.\nئه‌و پرۆژه‌یه 10 كیلۆمه‌تر له ناوه‌ندی داقوقه‌وه دوره، ئاوی خواردنه‌وه و زه‌وییه كشتوكاڵییه‌كانی قه‌زاكه دابینده‌كات، ئاوه‌كه خوڕه و قوڵه، پێچوپه‌نای زۆریشی تێدایه.\nبه‌وته‌ی په‌یامنێری (كه‌ركوك ناو) له داقوق، پێشتر چه‌ندین روداوی هاوشێوه له‌سه‌ر هه‌مان پرد و پرۆژه‌ی ئاوی قه‌زاكه رویداوه، به‌هۆیه‌وه چه‌ندین كه‌س بونه‌ته قوربانی.


عەبدولمەهدی: گۆڕانکارى لە کابینەى حکومەتدا دەکەین\n3059 جار خوێندراوەتەوە\nسەرۆک وەزیرانى عێراق ڕایگەیاند، کابینەى وەزارى حکومەت هەمواردەکەنەوە بە جۆرێک لە ئاستى داخوازییەکانى خۆپیشاندەراندا بێت.\nعادل عەبدولمەهدى سەرۆک وەزیرانى عێراق بەیاننامەیەکى حەوت خاڵى بڵاوکردەوە و تێیدا بەڵێنیدا هەموارى کابینەى وەزارى بکات بە جۆرێک گۆرانکارییەکان گشتى یان بەشێکى وەزارەتەکان بگرێتەوە بەدوور لە پشک پشکێنەى سیاسى و حزبى.\nراشیگەیاند، بریارى چاکسازیی نوێ دەردەکات کە کەمکردنەوەى موچەى پلە باڵاکان بۆ نیوە وهەروەها هەموارکردنەوەى موچەى تویژە جیاوازەکان و جێبەجێکردنى سیستمى قەرەبووکردنەوەى کۆمەڵایەتى بۆ ئەو کەسانەى کە لە ژێر هێڵى هەژارییەوەن.\nیەکێکى تر لە خاڵەکانى بەیاننامەکە، چەسپاندنى دەستەبەرى کۆمەڵایەتى و چارەسەرکردنى پرسى نەهێشتنى بێکارى و دابەشکردنى پارچە زەوى و باشکردنى خزمەتگوزارییەکان و جێبەجێکردنى پڕۆژەکان لە کەرتە جیاوازەکاندا و بە شێوەیەک بێت لەچەند ساڵى داهاتوودا ڕێژەى هەژارى لە وڵاتدا نەمێنێت.\nلە خاڵێکى تردا باسى لەوەکردووە، چەند هەنگاوێکى چاکسازیکردن دەگرێتەبەر لە سیستمى هەڵبژاردن و روبەروبوونەوەى گەندەڵى و دەستگیرکردنى ئەوانەى لەسەر موڵک و ماڵى گشتى سەروەت و سامانەکانیان کۆکردووەتەوە و روبەروى دادگاىان دەکەنەوە.\nئاماژەش بۆ ئەوە کراوە، هێڵى ئینتەرنێت لە پێناو پاراستنى سەلامەتى گیانى هاوڵاتییان و ڕێگریکردن لە پەیوەندى نێوان '' ئاژاوەگێڕان'' بڕاوە و لەکاتى هێوربونەوەى بارودۆخەکەشدا ئەو هێڵانە دەخرێنەوە خزمەتى هاوڵاتییان.\nباسی لەوەشکردووە، "لێکۆڵینەوە لەو کەسانە دەکەین کە بوونەتە هۆکارى کوشتن و بریندارکردنى خۆپیشاندەران و هێزە ئەمنییەکان و سەرجەم دەستگیرکراوانیش ئازاد دەکرێت جگە لەو کەسانەى تۆمەتبارن و دەستیان هەبووە لە تاواندا روبەروى دادگا دەکرێنەوە".\nبەیاننامەکە هۆشداری داوەتە هاوڵاتییان پابەندى ڕینماییەکانى هێزە ئەمنییەکان بن چونکە سەرپێچیکردنى ڕێنماییەکانى وەک قەدەغەى هاتوچۆ سزاکەى زیندانیکردنە.


(ڕەوانەکراوە لە سەڵاحەدینی ئەیوبیەوە)\nتکریت، باشووری کوردستان\nمزگەوتی ئومەییە، دیمەشق، سووریا\nئەبوو موزەففەر یووسفی کوڕی ئەییووب ناسراو بە سەلاحەدینی ئەیوبی (٢٥ی کانوونی یەکەمی ١١٣٧- ٤ی ئازاری ١١٩٤) کوردێکی سەرلەشکەری موسڵمانان بوو کە دەوڵەتی ئەییووبیی دامەزراند. سەرەتا لەدژی فاتیمییان و دوایی لەدژی خاچپەرستان (ئەو مەسیحییانەی کە چووبوون خاکە پیرۆزەکان لە فەلەستین بۆ ئۆلی خۆیان بپارێزن) دەرکەوت و شاری قودسی پاش سەد ساڵ خستەوە دەستی موسڵمانان.\nدوای ئەوەی سەلاحەددینی ئەییووبی ساڵی ١١٩٣ مرد، دەوڵەتی ئەییووبی لەنێوان کوڕەکانیدا بەش کرا و ئیتر ئەو ھێزەی سەردەمی سەلاحەددینی پێ نەما.\nسەلاحەددین موسڵمانی سوننە بوو و بە لێخۆشبوون و ھەڵسوکەوتی مرۆڤانەی لەگەڵ دوژمنەکانی ناوی دەرکردبوو.\nسەلاحەددین لە خێزانێکی کوردی سەر بە یەکێک لە ھۆزە کوردییە ناودارەکان بە ناوی ھۆزی ڕەوادی لەدایک بووە. شوێنی نیشتەجێبوونی ھۆزی ڕەوادیش لە نزیک شارۆچکەی دوین لە ئەرمەنستاندا بووە. ئەییووبییەکانیش دەدرێنە پاڵ ئەییووبی کوڕی شادی.\nلە دوای کشانەوە لە شاخەکانی نەسیری سەڵاحەدین گەڕایەوە میسر دوای ئەوەی دوو ساڵ بە جێی ھێشتبوو بۆ داستانە یەک لەدوای یەکەکانی لە شام، دەستیکرد بە رێکخستنەوەی کاروباری میسر و چاکسازیکردن یەکەم ئیش ھەستا بە دروستکردنی قەڵا لە چواردەوری قاھیرە و بنیاتنانەوەی بەشە ڕوووخاوەکانی، دیوارەکانی چاک کردەوە و فراوانی کردن، بڕیاری بنیاتنانی قەڵای قاھیرەی دا لە ساڵی ٥٧٣ز کە دواتر بە قەڵای سەلاحەدین ناسرا، و ھەڵکەندنی بیری یوسف کە گەیشتە قوڵی ٨٥ مەتر، و لە ئیشەکانی تری سەلاحەدین بنیاتنانی پردێکی گەورە بوو لە جیزە تا ھێڵێکی بەرگری دروست بکات بۆ پاراستن لە ئەگەری ھێرشی ڕۆژاوا.\nڕیچارد دوای ئەوەی لە جەنگی ئەرسوف شکا، ویستی بەرەو عەسقەلان (شارێکە لە فەڵەستینی داگیرکراو) بڕوات، سەلاحەدین بەمە ئەزانێ و شارەکە چۆڵ ئەکات. کە ڕیچارد ئەگاتە ئەوێ و ئەبینە چۆڵ و ڕوخاوە ناچار ئەبێت بگەڕێتەوە بۆ 'یافا' (دیسان کەنارە شارێکی ئیسرائیلی ئێستایە) لەوێ سەلاحەدین پەلاماری ئەدات و تەواو سوپاکەی تێک ئەشکێنێت کە ئەوترێت ئەمێننەوە سەر ٢٠٠٠ چەکدار و ٥٠ سوارێک. ئەمە وا ئەکات ڕیچارد ھەوڵی گرتنی قودس بە دوور بزانێت. دەربارەی ئەوەی کە ئایا سەلاحەدین میوە و بەفری ناردوە بۆ ڕیچارد کاتێ نەخۆش ئەکەوێت، یان داوا ئەکات، ڕای جیاواز ھەن. لانی کەم ئەم سەرچاوەیە ئەڵێت کاتی ڕیچارد لە جەنگدا ئەکەوێت وە سەلاحەدین بەمە ئەزانێت، جوتێ ئەسپی بۆ ئەنێرێت، وە کاتێکیش نەخۆش ئەکەوێت و تای لێ دێ، سەلاحەدین بەفر و میوەی بۆ ئەنێرێت. ھەمان سەرچاوە بە پێچەوانەی سەرچاوەی دیکەوە ئەڵێ گوایە پێشنیاری شوکردنی خوشکی ڕیچارد بە برای سەلاحەدین لە وەڵامی ئەم بەخشندەییەی سەلاحەدیندا بوە.\nدوای ئەوە ھەردوولا ڕێکەوتن لە ١ی ئەیلولی ١١٩٢ کە بە ڕێکەوتنی ڕەمڵا ناسراوە بۆ ماوەی سێ ساڵ و ھەشت مانگ بەردەوام بێت، کە بە پێی ئەمە شانشینی خاچپەرستی تەنھا لە یافا و سوڕ دەبێت، قودس لە دەستی موسڵمانان دەبێت بەڵام ڕێگە بە حەجی مەسیحیەکان ئەدەن، لەو کاتانە پەیوەندی سەڵاحەدین لەگەڵ ڕیچاردا ڕیزلێنانی لە خۆ ئەگرت و دوور بوو لە ڕکەبەری سەربازی، و کاتێک ڕێکەوتنەکە کرا سەلاحەدین ڕۆیشت بۆ قودس دیوارەکانی سەنگەربەند کرد، خوێندنگە و نەخۆشخانەی تیا دامەزراند، مانگی ڕەمەزانی ساڵی ٥٨٨ک لەوێ بەسەر برد پاشان ڕۆیشت بۆ دیمەشق و دوایین ڕۆژەکانی لەوێ بەسەر برد.\nلە ھەمان کاتدا بە پێی ھەندێک سەرچاوە، لە ماوەی شەری جیھانی یەکەمدا سەرکردەی بەریتانی، ئیدمۆند ئەلنبی بە شانازییەوە ڕایگەیاند (ئەمڕۆ شەڕی خاچپەرستی تەواو بوو) شمشێرەکەی بەرز کردەوە بەلای پەیکەری سەڵاحەدینی ئەیوبی دوای دەستگرتنیان بەسەر دیمەشقدا، کەئەم دەربڕینە لە ئیدمۆند نەبوویەوە بە دێژایی ژیانی، ئەوەبوو کە زۆر بە توندی ڕەتی ئەوانەی ئەدایەوە کە داگیرکردنی فەلەستین لە ساڵی ١٩١٧ بە ھەڵمەتی خاچپەرستی دابنرێت، ساڵی ١٩٣٣ ئیدمۆند وتی گرنگی قودس لە گرنگیە ستراتیژیەکەیەتی و ھیچ پاڵنەرێکی ئاینی نیە بۆ ئەو مەبەستە، ڕۆژنامەی بەریتانی ئاھەنگیان گێڕا بۆ داگیرکردنی شام بە وێنەیەکی کاریکاتێری ڕیچارد دڵی شێ رسەیری قودس ئەکا و لە ژێریدا نوسراوە؛ «دوا جار، ئاواتەکەم ھاتەدی»، دوای ئەوەی ھنری غوری فەڕەنسی چووە ناویەوە لە حوزەیرانی ١٩٢٠، بەلای ئارامگەی سەڵاحەدین ئەییوبیدا ھاواری کرد (ھەستە ئەی سەڵاحەدین، ھاتینەوە، بوونی من لێرە سەرکەوتنی خاچە بەسەر ھیلالدا).\n^ ی ا "www.bookrags.com". ئەرشیڤ کراوە لە ئەسڵدا لە ٣٠ی ئابی ٢٠١٧. لە ڕێکەوتی ١٨ی حوزەیرانی ٢٠١١ ھێنراوە. بەدواداچوون بۆ ڕێکەوت بکە لە: |access-date=, |archive-date= (یارمەتی)\n^ ی ا "www.biographybase.com". ئەرشیڤ کراوە لە ئەسڵدا لە ١٣ی ئەیلوولی ٢٠١٦. لە ڕێکەوتی ١٨ی حوزەیرانی ٢٠١١ ھێنراوە. بەدواداچوون بۆ ڕێکەوت بکە لە: |access-date=, |archive-date= (یارمەتی)\n^ ی ا شەرەفنامە، مێژووی ماڵەمیرانی کوردستان. میر شەرەفخانی بدلیسی. وەرگێڕانی ھەژار. چاپی ئاراس ساڵی ٢٠٠٦\n^ Bishop، Morris (2001). The Middle Ages. Boston, Mass.: Houghton Mifflin Harcourt. پەڕە 102. ISBN 0-618-05703-X.\n^ "Bundan iyisi Şam'da kayısı / Gezi – Tatil / Milliyet Blog". ئەرشیڤ کراوە لە ئەسڵدا لە ١٨ی ئەیلوولی ٢٠١٧. لە ڕێکەوتی ٦ی حوزەیرانی ٢٠١١ ھێنراوە. بەدواداچوون بۆ ڕێکەوت بکە لە: |access-date=, |archive-date= (یارمەتی)\n^ "World Policy Journal – Winter 2006 | World Policy Institute". لە ڕەسەنەوە ئەرشیڤ کراوە لە ١٢ی نیسانی ٢٠١٧. لە ڕێکەوتی ٦ی حوزەیرانی ٢٠١١ ھێنراوە. بەدواداچوون بۆ ڕێکەوت بکە لە: |access-date=, |archive-date= (یارمەتی)\nأماکن ثلاثیة الأبعاد: جولة افتراضیة ثلاثیة الأبعاد فی قبر صلاح الدین الأیوبی.\nوەرگیراو لە «https://ckb.wikipedia.org/w/index.php?title=سەلاحەدینی_ئەییووبی&oldid=674437»\nئەم پەڕەیە دواجار لە ٢١:٢٠ی ١٦ی نیسانی ٢٠٢٠ نوێ کراوەتەوە.


چەند کەسێک کە هەر لە منداڵیەوە دیارە مێشکیان زیرەکە! – تۆڕی میدیایی خەڵک\nچەند کەسێک کە هەر لە منداڵیەوە دیارە مێشکیان زیرەکە!\n2019/10/05 - 4:43 PM\nئەمەی خوارەوە دیمەنی چەند کەسێکە کە هەر لە منداڵیەوە بە کارەکانیاندا دیارە مێشکیان زیرەکە:\nتاقەتی نییە بە دەست کارتەکان بگرێت\nبەم جۆرە کلێنکسمان لێنابڕێت\nسورەیای بۆ ژورەکەی داناوە!\nشوێنی تیرەکانی لێون بووە، بەڵام چارەسەری خێرای کردووە\nبەم جۆرە بڕینەوەی باخەکە چێژ بەخشە\nسەمونەکەم گەرم کردەوە\nقۆپچەکەی لێبۆتەوە و بەم جۆرە قۆڵی کراسەکەی بەستووە\nکورسی ئۆتۆمبێلەکەم هێنا بۆ ئۆفیس، چونکە ئاسودەترە\nشوێنم بۆ کوپەکەم درووستکرد!\nئاوا خێراتر دەڕوات


دابەشكردنی مووچەی 10 وەزارەت و دامەزراوە ڕاگەیەندرا – تۆڕی میدیایی خەڵک\nدابەشكردنی مووچەی 10 وەزارەت و دامەزراوە ڕاگەیەندرا\n2019/08/23 - 11:19 AM\nلەدوای گەیشتنی پارەكەی بەغدا بۆ هەرێم وەزارەتی دارایی لە ڕۆژی یەك شەممەی داهاتووەوە دەست بە دابەشكردنی مووچەی مانگی ئایاری فەرمانبەرانی ئەو وەزارەتانە دەكات، كە تا ئێستا مووچەیان وەرنەگرتووە.\nسەرچاوەیەك لە وەزارەتی دارایی و ئابووری حكومەتی هەرێم بە (خەڵك)ی ڕاگەیاند، ڕۆژی یەك شەممە 25ی ئابی 2019 دەست بە دابەشكردنەوەی مووچەی فەرمانبەران دەكرێت و ژمارەیەك وەزارەت و دەستە و فەرمانگە مووچەی مانگی ئایار وەردەگرن.\nئاشكراشیكرد، یەك شەممە 25-8-2019 مووچەی وەزارەتەكانی (خوێندنی باڵا و ناوخو و ئەوقاف و سامانە سرووشتییەكان) خەرج دەكرێت.\nئاشكراشی كرد، هەر ڕۆژی یەك شەممە مووچەی ئەنجوومەنی ئاسایش، دەزگای گشتی ئاسایش، بەرگری فریاكەوتن، زێرەڤانی، بەڕێوەبەرایەتی گشتی ڕەگەزنامە و پۆلیسی نەوت و گاز دابەشدەكرێت.\nئێوارەی دوێنێ پێنج شەممە، پارەی فەرمانبەران لە بەغداوە گەیشتە هەرێمی كوردستان و بڕیارە لە هەفتەی داهاتوودا سەرجەم مووچەخۆران مووچە وەربگرن، لەكاتێكدا ماوەی 3 ڕۆژە دابەشكردنی مووچە ڕاگیراوە و چارەنووسی 3 مووچەی ئەمساڵی فەرمانبەرانیش نادیارە.\nئیتاڵیا لەبڕیارێكی خۆی سەبارەت بە كۆچبەران پاشگەزدەبێتەوە


داڕشتنی نەخشە ڕێگای بازەرگانی ۳۰ ملیار دۆلاری نێوان تورکیا و ئێران - Mehr News Agency\nNews Code 20901\nواعزی لە دیداری وەزیری دەرەوەی تورکیا ڕایگەیاند:\nداڕشتنی نەخشە ڕێگای بازەرگانی ۳۰ ملیار دۆلاری نێوان تورکیا و ئێران\nنوێنەری تایبەتی سەرۆک کۆماری ئێران وتی: سەرۆک کۆمارەکانی ئێران و تورکیا نەخشەڕێگایەکی تۆکمەیان بۆ گەیشتن بە ئامانجی بازەرگانی ۳۰ ملیار دۆلاری داڕشتووە.\nبە ڕاپۆرتی ئاژانسی مێهر، مەحموود واعزی، نوێنەری تایبەتی سەرۆک کۆماری ئێڕان لەگەڵ مەولود چاوش ئۆغڵوو، وەزیری دەرەوەی تورکیا دیداری کرد و سەبارەت بە پرسە جۆراوجۆرەکان بە تایەت ئابووری و ناوچەیی گفتوگۆیان کرد.\nلەم دیدارەچاوش ئۆغڵوو بە ئەرینی وەسف کردنی سەردانی بەرپرسانی ئێران بۆ تورکیا، وتی: گەماڕۆکانی سەر ئێران دروست نین و لە هەر دەرفەتێکدا باسی دەکەین کە ئەم گوشارانە چەند دەتوانێت ئاشتی ناوچەکە بخاتە مەترسییەوە. ئێمە ڕێز لە هەنگاوە مامناوەندیی و عاقڵانەکانی ئێران لە دوای کشانەوەی ئەمریکا لە بەرجام دەگرین و هاوکاری تاران لەگەڵ ئەورووپا زۆر بایەخ دارە.\nئەو زیادی کرد: ئێمە بە ڕوونی وتوومانە کە گەماڕۆی یەکلایەنە لە دژی ئێران جێبەجێ ناکەین. گەماڕۆکانی ئەمریکاش لە دژی دوو وەزیری تورکیا بە سوودە و بڕوامان وایە کە کێشەکان دەبێت بە دیپلۆماسی چارەسەر بکرێت. بازەرگانەکانی ئێران لە دوای سەرمایەدانەری لە ئێرانن و دەبێت زیاتر پشتیوانیان بکرێت. بەهێز بوونی پەیوەندی نێوان تورکیا و ئێران دەبێتە هۆی ئاشتی و سەقامگیری لە ناوچەکە.\nلای خۆیەوە واعزیش لەم دیدارە وتی: جێگەی خۆشحاڵییە پەیوەندی نێوان هەر دوو وڵات لە هەر ڕووێکەوە لە بەرز بوونەوە دایە. سەرۆک کۆمارەکانی ئێران و تورکیا نەخشەڕێگایەکی تۆکمەیان بۆ گەیشتن بە ئامانجی بازەرگانی ۳۰ ملیار دۆلاری داڕشتووە.\nئەو ڕێزی لە بڕیاری ئازایانەی ئەردۆغان لە بەرانبەر ئەمریکا گرت و وتی: وڵاتانی ئەورووپایی سوورن لە سەر پێبەند بوون بە بەرجام و ڕێکاری بانکی و نەوتیان بە ئێما داوە. دۆخی ناوچەکە هەستیارە و خۆشحاڵین دانوستانی ئاستانە و سووچی کەریگەری هەبووە، دەبێت هەوڵەکانمان بۆ چارەسەر کردنی کێشەکانی سووریا زیاتر بکەین.\nسەرۆکی نووسنگەی سەرۆک کۆماری ئێران وتی: ئێمە بە هاوکاری یەکتر دەتوانین هەنگاوی گرنگ بۆ سەقامگیری و ئاشتی ناوچەکە هەڵبگرین.\nئەو زیادی کرد: پێشوازی دەکەین لە سەرمایەدانەری تورکیا لە ئێران دەبێت هەوڵ بدەین کێشە و ئاستەنگەکان چارەسەر بکرێت. ئاسان کردنەوەی ئاڵ و گۆڕی بانکی یارمەتی گەورەی بازەرگانەکانی هەر دوو لا دەدات.


هەزاران پەنابەری سوری یەک دەیەیە بەبێ ئاییندە لە هەرێمی کوردستانن\nنزیکەی 10 ساڵە هەزاران پەنابەری سوری لە هەرێمی کوردستان نیشتەجێن، بەشێکی زۆری ئەو پەنابەرانە چارەنووسیان دیارنییە و نازانن دەگەڕێنەوە یان هێشتاش بەردەوامی بە ژیانی ناو چادرەکان دەدەن.\nبه‌پێی ئاماری فەرمیی كۆمسیۆنی باڵا بۆ كاروباری په‌نابه‌رانی سه‌ر به نه‌ته‌وه یه‌كگرتووه‌كان، نزیكەی 290 هه‌زار په‌نابه‌ری سوری له عێراقدا هه‌ن و زۆربه‌یان له هه‌رێمی كوردستاندان.\nلەو ژمارەیە ئەو پەنابەرانەی بەناوی خۆیانەوە لە کۆمسیۆنی کاروباری پەنابەرانی نەتەوە یەکگرتووەکان ناویان تۆمارکردووە 235 هه‌زار په‌نابه‌ر ده‌بن.\nبەشێک لە پەنابەرانی سوری کە گفتوگۆیان لەگەڵ لیژنەی کۆمسیۆنی كاروباری په‌نابه‌رانی سه‌ر به نه‌ته‌وه یه‌كگرتوه‌كان کردووە، ئاماژە بەوە دەکەن، سەرەڕای دیارنەبوونی چارەنووسیان، ڤایرۆسی کۆرۆنا و ڕێکكارەکانی بەرەنگاربوونەوەی ئەو ڤایرۆسە لە جیهاندا دۆخی ژیانی ئەوانیان قورسکردووە.\nبەپێی ئاماری فەرمیی كۆمسیۆنی باڵای كاروباری په‌نابه‌ران، ساڵی ڕابردوو 353 خێزان لە پەنابەرە سورییەکان لە عێراقەوە ناوی خۆیان تۆمارکردووە تا لە وڵاتی سێیەم بەپێی ڕێنماییەکانی نەتەوە یەکگرتووەکان نیشتەجێببن کە ژمارەیان هەزار و 672 کەس بوون.\nنەتەوە یەکگرتووەکان دەڵێت، “بەهۆی قەیرانەکانی جیهانەوە ئێستا 35 ملیۆن پەنابەر لە جیهاندا هەن و زۆرینەیان لەلایەن نەتەوە یەکگرتووەکانەوە چاودێریدەکرێن، بۆیە قورسە لەژێر ڕێنماییەکانی وڵاتی سێیەمدا پەنابەرانی سوری بتوانن خۆیان بگونجێنن، چونکە ڕێنماییەکان قورسن”.\nئونای ئیمیری وەڵامی پیکێی دایەوە و ڕیمۆنتادا هاتەوە بەر مەیدان\nهۆشیار زێباری: كاندیدمان بۆ پۆستى سه‌رۆك كۆمار نابێت\nداعش و سوپای عێراق لە باكووری بەغداد لە شەڕدان\nلە باكووری بەغداد، چەكدارانی داعش هێرشیان كردووەتە سەر چەند خاڵێكی سەربە سوپای عێراق. میدیا عەرەبی و عێراقییەكان ئەمڕۆ…\nلەوەڵامی هێرشەکەی تورکیا لە هەرێم هاککەرانی عێراقی سەرۆکایەتیی کۆماری ئەو وڵاتە دەکەنە ئامانج\nناوەندی دیجیتاڵی DMC ئاشکرایکرد، ژمارەیەک هێرشی ئەلیکترۆنی پێگە سەرەکییەکانی تورکیای کردووەتە ئامانج لەناویاندا سەرۆکایەتیی کۆماری تورکیا. ناوەندەکە ڕایگەیاندووە،…\nوتەبێژی فەرماندەی هێزە چەكدارەكان: موشەكەكان لەنێو سنووری هەرێمەوە هەڵدراون\nوتەبێژی فەرماندەی هێزە چەكدارەكانی عێراق ڕایدەگەیەنێت، ئەو موشەكانەی لە هەولێر كەوتنەوە لەناو سنووری هەرێمی كوردستانەوە هەڵدراون. لیوا یەحیا…\nبەرهەم ساڵح کارنامەی 12 باڵیۆزی نوێی لە عێراق وەرگرت\nسەرۆک کۆماری عێراق لە کۆشکی سەلام لە بەغداد، کارنامەی 12 باڵیۆزی نوێی لە عێراق وەرگرت و پێشوازی لە…


مــــــــــــــــــــه‌ر گی ئازادی\nچوار شەممە, 23. 5. 2012\tمۆنا دلبه‌ری\nئه‌مڕۆ مه‌رگ یاغی تر له‌هه‌ر رۆژێکی تره..!\nئازادی گیر داوه‌و به‌دوای خۆیدا په‌لکێشی ده‌کات..!\nخه‌مێکی بێ کۆتایی\nپێنج شەممە, 10. 5. 2012\tمۆنا دڵبه‌ری\nڕێبوارێکی دڵ پر له‌زام و نابینام\nژیان بۆم بۆته دۆزه‌خێکی ئه‌به‌دی و\nمنیش ڕۆڵه‌یه‌کی شه‌رمه‌زار...!\nیەک شەممە, 25. 3. 2012\tسه‌عید گۆلشه‌ن ـ ئوتاوا\nبه گه‌رووی رووباره‌کان، به ناو سینگی چه‌مه‌کان،لافاوی خۆین هه‌ستا\nئه‌ی هات چ کاره‌ساتیکه ؟\nکاره‌ساتی خوودا خووداکان\nیەک شەممە, 11. 12. 2011\tفازیل سوڵتان په‌نا\nپێشمه‌رگه‌ی ئازیزی نیشتمانه‌که‌م\nهه‌ڵۆی تیژ باڵی کوردستانه‌که‌م\nنیشمان په‌روه‌ر، دڵسۆزی گه‌لیی\nخوێنت ده‌به‌خشی زۆر به سه‌ر به‌رزی\nجاری خوێندراوه: 2303\nپه‌ڕه‌ی 2 له 3


كەشناسی هۆشداری بەفر و كڕێوە دەدات – تۆڕی میدیایی خەڵک\nمەحمود عوسمان: زۆربەی لایەنەكان دژی هەڵبژاردنی پێشوەختن و ئەنجامدانی ئاسان نییە\n2019/12/07 - 8:30 PM\nبەپێی پێشبینییە كەشناسییەكان، ئەو شەپۆلە بەفر و بارانەی ناوچەكانی عیراق و هەرێمی كوردستانی گرتۆتەوە چەند ڕۆژێك بەردەوام دەبێت و بەهۆی دابەزینی پلەكانی گەرماوە ئەگەری “بەستن و كڕێوە” هەیە.\nدەستەی كەشناسی و بوومەلەرزەزانی عیراق لە ڕاپۆرتێكدا ئاماژەی بەوەكردووە، كە سبەینێ یەك شەممە ئاسمانی ناوچەكانی عیراق و هەرێم هەوری باراناوی دەبێت و بارانی بەلێزمە دەبارێت لەگەڵ بارینی بەفر لە ناوچە شاخاوییەكانی هەرێمی كوردستان.\nئاماژەی بەوەشكردووە، كە لە ئێوارەی ئەمڕۆ پلەكانی گەرما بەڕێژەیەكی بەرچاو بە نزیكەی 3- 5 پلە ڕوو لە نزمبوونەوە دەكەن و و كەشێكی زۆر سارد (كڕێوە)ی دەبێت.\nلای خۆشیەوە، صادق عەتیە، پسپۆڕی كەشناسی عیراقی لە هەژماری خۆی لە فەیسبووك ئاماژەی بەوەكردووە، كە شەپۆلێكی سەرما ناوچەكانی وڵات دەگرێتەوە و لەگەڵ ئەوەشدا شەپۆلی باران بارین بەردەوام دەبێت و لە ناوچە شاخاوییەكانیش بەفر دەبارێت.\nڕاشیگەیاندووە، بەپێی نەخشە كەشناسییەكان خێرایی با مامناوەند دەبێت و پلەكانی گەرماش نزم دەبنەوە، كە بەو هۆیەوە ڕێژەی بارینی بەفر لە ناوچە شاخاوییەكان زیاتر دەبێت.\nئەمە لەكاتێكدایە، كە ئەمڕۆ بەڕێوەبەرایەتی هاتووچۆی سلێمانی لە ڕاگەیەنراوێكدا هۆشداری دایە شۆفێران، كە نەچنە شەقامەكانی دەرەوەی شار، چونكە “بەهۆی ئەو بەفرەی باریوە لەدوای ئێوارەوە ئەگەری بەستنی شەقامەكان هەیە”.\nهەسەدە: لەچەندین ناوچە توركیا ئامادەكاری بۆ هێرشی فراوان دەكات\nمەسرور بارزانی: دەستكەوتی بەرچاو بەدیهاتوون\nبەهێزترین شەپۆلی گەرمای پڕوكێنەر عیراق و هەرێم دەگرێتەوە\n2020/08/08 - 8:30 PM\nبەپێی ڕاپۆرتە كەشناسییەكان، پلەكانی گەرما ڕوویان لە دابەزین كردووە و شارەزایەكی كەشناسی-ش وادەی یەكەم باران بارینی پاییزی ئەمساڵ ئاشكرادەكات.\nمحەمەد كەمال، شارەزای بواری كەشناسی بۆ (خەڵك) ڕایگەیاند، بەگوێرەی لێكدانەوە و بەپێی نەخشەكان، كە لەبەردەستمانە پێشبینی دەكەین یەكەمین شەپۆلی بارانی ئەمساڵ بكەویتە مانگی 10 و بەتایبەتیش 5ی10 بۆ 10ی10 لە پاییزی ئەمساڵدا.\nڕاشیگەیاند، كە زۆرترین باران بارین لەناوچەكانی سنوری بادینان و هەولێر و سۆران و ڕانیە و قەڵادزێ دەبێت و ڕێژەكەش لەنێوان 5 بۆ 11 ملم دەبێت.\nجەختیشی كردەوە، كە ئەمە پێشبینیە و ئەگەری گۆڕانكاری لەئارادایە.\nبەهۆی ڕێكارەكانی خۆپارێزی لە ڤایرۆسی كۆرۆنا و داخستنی زۆربەی كارگە و شوێنە پیشەسازییەكان لە جیهاندا، كەشوهەوا و ژینگەی سەر گۆی زەوی پاكبۆتەوە و ڕێژەی پیسبووون زۆر كەمبۆتەوە و ئەوەش كاریگەری كردۆتە سەر گۆڕانی كەشوهەوا و فێنك بوون و دابەزینی پلەكانی گەرما.\n2020/08/08 - 5:00 PM\nبەڕێوەبەرایەتی ئاوی دهۆك ڕایدەگەیەنێت، بەهۆی كاركردن لە شەقامی بارزان ژمارەیەك گەڕەك بۆ ماوەی سێ ڕۆژ بێ ئاو دەبن.\nبەڕێوەبەرایەتی ئاوی دهۆك لە ڕاگەیەنراوێكدا، كە وێنەیەكی دەست (خەڵك) كەوتووە ڕایگەیاندووە، بەهۆی كاركردن لە شەقامی بارزان بە تایبەت لە ئەندەرپاسی نزیك مزگەوتی شەهیدان بۆ ماوەی سێ ڕۆژ ژمارەیەك گەڕەك بێ ئاو دەبن.\nڕاشیگەیاندووە، گەڕەكەكان لە شندوخا، روناهی و رەزا، مهاباد و نزاركا، دیسان ئیتیتێ، ئیتیتا گوند هەروەها پیشەسازی و بەروشكی سەرهەڵدان ڕۆژانی 10 و11 و12 ی ئاب بێ ئاو دەبن.\nبەڕێوەبەرایەتی ئاوی دهۆك داوا لە هاووڵاتیان دەكات بۆ ماوەی ئەم سێ ڕۆژە دەست بە ئاوەوە بگرن، تاوەكو دابەشكردنی ئاو ئاسایی دەبێتەوە.\n2020/08/08 - 1:25 PM\nبەشی پێشبینی كەشوهەوای سلێمانی ڕەشەبا ئەمڕۆ و سبەینێ بەردەوام دەبێت.\nبەڕێوەبەرایەتی كەشناسی و بومەلەرزەزانی سلێمانی لە ڕاگەینەراوێكدا ئاماژە بۆ ئەوە دەكات، ڕەشەبا لە شاری سلێمانی ئەمڕۆ و سبەینێ بەردەوم دەبێت.\nبەشی پێشبینی كەشوهەوای سلێمانی لەبارەی ئەو ڕەشەبایەی چەند ڕۆژێكە شاری سلێمانی گرتووەتەوە ئاشكرایكرد، ڕەشەباكە ئەمڕۆ و سبەینێ بەردەوام دەبێت و تا كۆتایی ئەم هەفتەیە پلەكانی گەرما بەم شێوەیەی ئێستا دەمێننەوە و بەرز نابنەوە.\nئاماژەی بۆ ئەوەشكرد، كەشوهەوا لە شاری سلێمانی ئەم هەفتەیە بە جێگیری دەمێنیتەوە و كەشناسی سلێمانیش لە نوێترین پێشبینیدا بڵاویكردووەتەوە كە نزمترین پلەی گەرما لە شاری سلێمانی بۆ ئەمڕۆ (26) پلە دەبێت.\nعێراق3 خولەک پێش ئێستا\nبەزمەسات19 کاتژمێر پێش ئێستا